Таниқли инглиз физиги Стивен Хокинг ўзининг Кембриждаги уйида 76 ёшида вафот этди. Бу ҳақда унинг оила аъзолари 14 март куни хабар қилди.\nҚуйида бутун дунёга танилган олимнинг эсда қоларли иқтибослари билан танишишингиз мумкин.\nОлам мавжудлиги сабаби ҳақида:\n- Агар биз бунга жавоб топсак, бу инсон онги учун энг катта ютуқ бўлади, чунки бу билан Худо онгини англаган бўламиз. (A Brief History of Time. 1988)\nЁн амиотрофик склероз ташҳиси ҳақида:\n- 21 ёшдалигимда умидларим нолга тушди. Ўшандан бери ҳамма нарса мен учун бонус бўлиб келмоқда. (The New York Times билан интервью. Декабрь 2004)\nҚора туйнуклар ҳақида:\n- Эйнштейн «Худо соққа ташлаб ўйнамайди», деб хато айтган. Қора туйнуклар ҳақида фикр юритиш Худо нафақат соққа ўйнашини, балки баъзан уларни кўринмайдиган жойларга ташлаб, бизни адаштиришини кўрсатади. (The Nature of Space and Time, 1996)\n- Пилик учқуни бўлиб, оламни ҳаракатга келтириш учун Худога таяниш шарт эмас. (The Grand Design. 2010)\nТижорий муваффақият ҳақида:\n- Китобларим аэропортлардаги китоб дўконларида сотилишини истайман. (The New York Times билан интервью. Декабрь 2004)\n- Машҳурлигимнинг ёмон томони шундаки, мен дунёнинг бирор бурчагига киши билмас бора олмайман. Мен учун қора кўзойнак билан парик тақиш етарли эмас. Коляскам мени билдириб қўяди. (Israeli TV билан интервью. Декабрь 2006)\nДунёнинг баркамол эмаслиги ҳақида:\n- Агар баркамол бўлганимизда, сиз ва мен мавжуд бўлмаган бўлардик. (Into The Universe With Stephen Hawking. The Discovery Channel. 2010)\n- Бемор буни хоҳласа, ўз ҳаётини тугатиш ҳуқуқига эга бўлиши керак. Аммо бу катта хато деб ўйлайман. Ҳаёт қанчалик ёмон бўлмасин, ҳар доим қилишинг мумкин бўлган нарсани топишинг ва уддалашинг мумкин. Ҳаёт бор экан, умид ҳам бор. (People’s Daily Online, июнь 2006)\nСтивен Хокинг: одамзод тирик қолиши учун коинотни забт этмоғи лозим\nРус миллиардери инглиз олими билан 40 000 000 000 000 км наридаги юлдузга робот учирмоқчи\nЖаҳоннинг машҳур физиги Стивен Хокинг вафот этди


Болажонлар – бизни жонлар\n“Бола туғилганида унинг ҳаёти икки устундан иборат бўлади.\nБиринчиси – бу овқат тановул қилиш, ичиш ва ухлаш, буларсиз боланинг танаси паноҳ бўлолмайди, ривожланмайди ва ўсмайди.\nИккинчиси – билишга интилиш. Бола ўз кўзи билан кўрган ва қулоғи билан эшитган ҳамма нарсага қизиқади: ялтироқ нарсага интилади, тегиб кўришга, тамини билишни, дўмбиранинг товушини эшитиб, унга яқинлашишни истайди. Катта бўлгач, у ҳамма нарсага қизиқа бошлайди: итнинг вовуллагани ёки қишлоқнинг кечки овози, одамларнинг йиғлаган кулганларини.\n“Бу нима?”, “Нега унақа бўляпти?”, “Нима учун унақа қилишяпти?” Боланинг бу саволларидан катталарнинг тинчлиги йўқолади”, – деб ёзади буюк Абай “Насиҳатлар” асарида.\nБундай пайтларда боланинг саволларига тўлиқ жавоб берган маъқул. Бир куни мен ишга кетаётиб йўлда невараларини боғчага олиб кетаётган онахонни кўриб қолдим.\n– Буви, анави учиб кетаётган нима?\n– Болам, у зағизғон, – деб жавоб берди бувиси.\n– Бувижон, мен бугун боғча опамга шеър ёдлаб бераман\n– Албатта, ёдлаб бер, болам, сен аъло баҳоларга ўқишинг керак.\n– Буви, анави кетаётган машина чиройли экан?\n– Ҳа, болам, сен ҳам яхши ўқиб, мактабни аъло баҳоларга тугатиб, катта бўлганингда шунақа машина оласан, Худо хоҳласа.\nЭртаси куни яна шу йўлдан кетаётиб, болаларни боғчага онаси олиб кетаётганини кўрдим, у ўғли ва қизининг саволларига жавоб бермай,” тез-тез юр, мен ишга кеч қоляпман, кўп гапираверма”, деб болаларни судраб, қўлидан тортиб олиб кетаётганини кўрдим.\nБолалар “боғчага бормайман, бувимга бораман” деб хархаша қилишди. Онасининг жаҳли чиқиб, болаларини урди ва тез-тез боғча томонга судраб кетди.\nФарзанд – меҳр-муҳаббат меваси, доимо меҳрга муҳтож бўлади. Уни уриш ҳеч қачон ижобий натижа олиб келмайди, аксинча у болада салбий хулқ-атворни ривожлантиради. Бола қўрқоқ ёки қайсар бўлиб улғаяди.\nЭркин Воҳидов таъбири билан айтганда “Болаларни шайтонлар билан қўрқитманглар”.\nҲеч қачон чақалоқ йиғлаганда “овозингни ўчир” ёки “онаси, бунинг овозини ўчир” деб уришмаслик керак, бу – оғир гуноҳлардан биттаси. Чақалоқлар Тангрининг жажжи фаришталари.\nИжтимоий тармоқларда бир қорининг насиҳатини эшитдим.\nЧақалоқлар йиғлаганда 4 ойгача «Ла илаҳа Иллаллоҳ», 8 ойгача «Муҳаммадан Расулуллоҳ», 1 ёшу 2 ойгача “М-ағфирли Вал-валидаи”, яъни “мени ва мени яратган ота-онамни мағфират қилгин”, деб Оллоҳга эркалик билан мурожаат қилар экан.\nШундай экан, фарзандларингизга меҳр беринг, уларни ўз уйига меҳр қўйишга ўргатинг. Токи, ўсиб, катта бўлганида, қаерда бўлмасин, уйига, ота-онаси бағрига талпинадиган бўлсин.\nХонадони, ота-онасини севган фарзанднинг юртга, Ватанга меҳр-муҳаббати баланд бўлади.\n, 2017-10-06, 20:19 208


Жанубий Корея КХДР билан алоқа қайта тикланганини маълум қилди - Daryo\n14:25, 27.07.2021 11843\nЖанубий Корея президенти Мун Чже Ин ва КХДР етакчиси Ким Чен Ин Сеул ва Пхенян ўртасида тўғридан-тўғри алоқа линиясини қайта тиклашга келишиб олди. Бу ҳақда Жанубий Корея президенти маъмуриятининг Twitter’даги баёнотга таяниб, «РБК» хабар берди.\n«Жануб ва Шимол икки Корея ўртасидаги алоқа линиясини тиклашга қарор қилди», — дейилади хабарда. Хабарга кўра, икки мамлакат трансчегаравий алоқа линиясини 27 июль куни эрталаб соат 10:00 да (Тошкент вақти билан соат 06:00 да) қайта тиклаган.\nСеул, шунингдек, икки Корея раҳбарлари апрель ойидан бери бир неча бор шахсий мактублар алмашганини таъкидлади. Шимолий Корея Марказий телеграф агентлиги ҳам икки мамлакат ўртасидаги алоқалар тиклангани тўғрисида хабар берган.\n«Ҳозир бутун корейс халқи Шимол ва Жануб алоқалари муваффақиятсизлик ва турғунликдан сўнг тезроқ қайта тикланишини истайди. Шу муносабат билан Шимол ва Жануб раҳбарлари яқинда бир нечта шахсий мактублар алмашиб, кореялараро алоқа линияларини қайта йўлга қўйиш орқали ўзаро ишончни тиклаш ва ярашувни рағбатлантириш борасида катта қадам ташлашга келишиб олди», — дейилади агентлик хабарида.\n«Алоқа линияларининг тикланиши кореялараро муносабатларни яхшилаш ва ривожлантиришда ижобий рол ўйнайди», — дея таъкидлаган КХДР.\nМамлакатлар тез орада ўзаро ишончни қайта тиклаш ва дипломатик муносабатларни йўлга қўйиш тўғрисида келишиб олган.\n2020 йил 16 июнь куни КХДР Жанубий Корея билан барча алоқа линиялари узилганини эълон қилганди. Тегишли қарорни Шимолий Корея раҳбарининг синглиси, Корея Меҳнат партияси марказий қўмитаси бўлим бошлиғининг биринчи ўринбосари Ким Ё Чжон қабул қилган. КХДР Жанубий Корея расмийлари Шимол ва Жануб ўртасидаги муносабатларни «сўнгги нуқтага» олиб келганини ва мамлакатлар ўртасидаги музокаралар «фақат умидсизлик» келтириб чиқаришини таъкидлаган.\nБунгача Шимолий Корея ҳарбийлари Кесон чегара шаҳридаги Жанубий Корея билан музокараларда фойдаланилган алоқа марказини портлатган.\nЎзаро муносабатларнинг узилишига Жанубий Корея нодавлат нотижорат ташкилоти фаолларининг Шимолий Корея режими ва унинг раҳбарига қарши танқидий ташвиқот варақаларини шарлар ёрдамида чегара орқали ўзбошимчалик билан юборгани сабаб бўлган.\nАввалроқ Жанубий Корея Шимолий Кореяни икки давлат ўртасидаги алоқа каналларини тиклашга чақирганди.\nШунингдек, КХДР раҳбарининг синглиси Жанубий Корея президентини «Америка тўтиси» деб атагани, Ким Чен Ин Жанубий Корея мусиқа ва фильмларига қарши уруш эълон қилгани ҳақида хабарлар берилганди.\nЖанубий Корея ХОҚга ёзги Олимпия ўйинларини Шимолий Корея билан ҳамкорликда ўтказишни таклиф қилди\nПхенян Жанубий Кореяни Шимолий Кореяга қарши ҳужум тайёрлашда айблади\n23:32, 07.09.2021 126839\n09:10, 21.09.2021 74304\n10:10, 04.09.2021 78189\n20:27 Бугун 101\n20:12 Бугун 1273\n19:57 Бугун 1545\n19:42 Бугун 5552\n15:59, 21.09.2021 76067\n11:42, 22.09.2021 74412\n08:10 Бугун 74168\n15:33, 22.09.2021 68102


“ДАСТУРНОМА” КИМГА ЙЎЛЛАНГАН?\nHome icon Бош саҳифа»Ўзбек адабиёти»Мумтоз адабиёт»Навоийхонлик»“ДАСТУРНОМА” КИМГА ЙЎЛЛАНГАН?\nАлишер Навоийнинг ўзбек тилидаги мактублар тўплами бўлган “Муншаот” асаридаги турли вақтларда, турли кишиларга ёзган хатларининг адресати кўрсатилмаганлигига қарамай, уларнинг баъзиларини мазмунига қараб, қайси шахсга битилганлигини аниқлаш мумкин.\nМактубларнинг мазмуни, тилга олинган баъзи тарихий воқеалар ва муаллифнинг мактуб шахсига нисбатан салбий ёки хайрихоҳлик муносабатларидан келиб чиқиб айтиш мумкинки, уларнинг аксарияти Султон Ҳусайн Бойқаро ва унинг сарой аҳплларига ёзилгандир. Шунингдек, бир нечта мактуб Ҳусайн Бойқаро ўғиллари (Бадиуззамон, Шоҳ Ғариб Мирзо ва бошқалар) номига битилган. Бу мактублар ҳам давр тақазоси туфайли ёки Навоийнинг уларга бўлган самимий муносабатининг ифодаси сифатида майдонга келгандир.\n“Муншаот" даги 55-мактуб ана шундай мазмун эътибори билан жуда харакгерлидир. Унда Навоий ўз мактубини йўллаётган шахсга давлатни идора этиш борасида қимматли таклифларни баён этганки, бу ёзилганлардан унинг илғор фикрли, оқил ва ҳушёр давлат арбоби эканлиги яна бир бор намоён бўлади. Шу боисдан Навоийнинг ҳаёти ва ижтимоий фаолиятини ёритувчи бир қатор илмий асарларда мазкур мактуб тилга олинади. Бироқ, таассуфки, ана шу илмий рисола ва мақолаларда бу мактубнинг. адресати турлича талқин қилинади. Чунки, тарихчи Р.Н.Набиевнинг “XV аср Мовароуннаҳрнинг иқтисодий-сиёсий ҳаёти тарихидан” номли мақоласида “Алишер Навоийнинг давлат ва уни идора этиш ҳақидаги прогрессив ғояларини ифодаловчи бу мактуб Ҳусайн Бойқаронинг ўғлига ёзилган” дейилса, кейинги йилларда майдонга келган “Ўзбек адабиёти тарихи” (Н.Маллаев), “Навоийнинг қалб дафтари” (И.Султонов), “Буюк даҳо мактублари” (Ҳ.Алихўжаев) ва “Адолат пешаси” (Й.Абдуллаев) каби рисола ва мақолаларда ўша мактуб шахсан Султон Ҳусайн Бойқарога ёзилган, деб кўрсатилади.\n“Ўзбек адабиёти тарихи” беш томлигининг II-томидаги Навоий “Муншаот”ига бағишланган қисмида (бу қисмни навоийшунос С.Ғаниева ёзган) бу мактуб Бадиуззамонга ёзилганлиги таъкидланади.\nМактубнинг адресати аслида ким? Бизнингча, бу саволга жавобни мактубнинг ўзидан қидириш мақсадга мувофиқдир.\nМактубда Навоий давлатни идора этишда нималарга амал қилиш кераклигни санаб ўтар экан, бу кўрсатмаларнинг баъзиларини “юқори” сўзи билан боғлиқ жумлалар орқали ифода этади. Яьни: “Яна улким, юқоридан ҳар навъ ҳукм етса, агар куллий ва агар жузвий-вақтида ҳукм йўсини била ишга файсал берилмай, агар қилғулуқ иштур, ҳукм йўсини била қилинса, агар муяссар бўлмас бўлса ҳам жавобин бот (юқорига-Ю.Т.) арздошт қилиб юборилса.\nЯна улким, ҳар турлук арздоштким юқори битилса, “насх ва таълиқ” хати билан андоқ хоко битилсаким ўқурда кишига ташвиш етилса...”\nНавоийнинг ана шу каби таклиф ва кўрсатмалари шаҳар ва вилоят доирасида амалга оширилиши лозим эканлиги яққол кўзга ташланиб туради:\n“Яна улким, шаҳар эҳтисоби (назорат иши) амрида яхши эҳтимом қилинса,...\nЯна улким судурға ҳукм бўлсинким, шаҳар масожидин эҳтиёт қилиб, имом, муаззиндин маҳалла аҳлин сўруб, балким хат олиб, намозға тарғиб қилсинлар,...\nЯна улким судурға ҳукм бўлсинким, вилоят авқофидан (вақф қилинган ерлардан) хабардор бўлсинлар,...”\nБу баён қилинган фикрлардан кўринадики, хат йўллаётган шахс мамлакат эгаси эмас, вилоят ҳокимидир. У “юқори”дан, мамлакат ҳукмдоридан бўладиган фармонларни ўз вақтида бажарса ва “юқори”га, мамлакаг эгасига, юбориладиган хат-ҳужжатларни “насх ва таълиқ” хати билан ёзилса, деган таклиф-истак айтилмоқда.\nМамлакат эгаси ким бўлиши мумкин? Бу шубҳасиз, мактубнинг бир қанча ўринларида тилга олинаётган Мирзо, яъни Султон Ҳусайн Бойқародир. Бунга ҳам мактубнинг уладан далил қелтирицх мумкин.\n“Яна улким, -дейилади маклубнинг бир ўрнида, Мирзо навкарлариким, анда қуллуққа маш-улдирлар. Мирзо навкарлиги ҳайсиятидан (Мирзо аскарлари бўлганлиги учун-Ю.Т.) иноят ва ҳурмат алар бобида кам бўлмаса, лекин баҳодирлиғи биридин зоҳир бўлса, бозхост ва сиёсатда маъзур тутилмаса”.\nАфтидан, Ҳусайн Бойқаро қандайдир сабабларга кўра мазкур вилоятга ўзининг бир миқдор навкарларини қолдирган ёки юборган. Бу навкарлар давлатники бўлганлиги туфайли ва, қолаверса, Султон Ҳусайннинг оталик ҳурматини ўрнига қўйиш учун уларга “иноят ва ҳурматни” кўпроқ қилиш керак. Борди-ю уларнинг, яъни навкарларнинг бирортаси тарафидан интизомни бузиш ҳолати юз берса, бу давлат хавфсизлигига дахлдор иш ҳисобланиб, ундай кишини жазолашдан четда қолдирмаслик керак.\nМакубда тилга олинаётган Мирзо, яъни ота-Султон Ҳусайн Бойқародир, деган хулосага келишимизга яна бир далил бор. Бу тубандаги жумлалардир:\n“...Аммо саъйи қилсаким, жаъми умурда тенгри таоло ёдидин ғофил бўлмаса. Мирзони дағи кўрулса, то бу икки ши мужиби саодати дину дунё бўлса”. Яъни, барча ишларда Худони ёдда сақлаш билан бирга ота хотирини ҳам унутмаслик керак. Бу икки иш билан дин ва дунё саодатига эришилса. Бундай фикр Навоийнинг шаҳзода Бадиуззамонга ёзган бир хатида кенгроқ берилган: ”Пайғамбар саллаллоҳу алайҳи ва саллам буюрубдирларким, тенгри таоло ризоси ота ризосиға вобастадур ва тенгри таоло ғазаби ҳам ота ғазабига вобастадур. Бас, киши ота ризосини ҳосил қилса, тенгри таоло ризосини ҳам ҳосил қилиш бўлғай ва ота ғазабига учраса тенгри таоло ғазабига учралиш бўлғай”.\nКўринадики, хат Ҳусайн Бойқарога эмас, унинг ўғилларидан бирига, қайсидир вилоят эгасига ёзилган.\nУ ким ва қайси вилоят эгаси бўлиши мумкин?- Бу саволга ҳам мактубдан айрим ишоравий ўринлардан ва бошқа мактубдаги ёзилганларга қиёслаш билан жавоб топиш мумкин.\nМактуб йўлланаётган ҳукмдор тасарруфидаги ерлар ва у ердаги аҳоли ҳаёти, ҳаттоки бу вилоятдаги ҳар бир даҳанинг ўзига хос турмуш тарзи билан Навоий яқиндан танинш кўринади. Шунингдек, мазкур вилоятнинг асосий иши, диққат эътибори чегараларни мустаҳкам тутиб туриш эканлигини у яхши тушунади:\n“Яна улким, атроф ва жавонибдағи элнинг арздошти келса, боз узагур элни кўп мавқуф қилинмаса. Ҳар қайсиға ўз хўрд ҳолиға кўра илтифот қилиб, ботахсис Мир Зайнобиддин жонибиким, риоят бағоят вожибдур...\nЯна улким, ул вилоятларнинг бир куллий иши даҳонларнинг (чегарадан кириш жойларининг) забтидур (қўлда тутиб туришдур). Бу маҳалда кўнгул тиламасдек амре воқиъ эмас, даҳонларда андоқ мазбут (ишончли) кишилар қўюб, андоқ мустаҳкам ва мазбут қилилсаким, наузу биллоҳким, агар амре (бир иш) ҳодис бўлсаки, мужиби тараддуди хотир бўлса, даҳонлар тарафидин хотир бикуллий жам бўлса”.\nДемак, мазкур вилоятда Навоийнинг ўзи бир неча муддат яшаган ва у ер Ҳусайн Бойқаро давлатининг чегара вилоятларидан биридир. Бу вилоят қўшнй мамлакатлардан Ироққа чегарадош бўлганлиги туфайли ана шу мамлакатдан бўладиган хавф-хатарларниш олдини олиш учун у ерга ҳушёр ва сезгир кишиларни юбориш, бирор хавф-хатар сезилса зудлик билан “юқорига”, мамлакат амдорига хабар қилиш жоизлигини силлиқроқ тарзда уқтиради:\n“Яна улким Ироқ мамлакатиға фоҳимлик, ҳушлик кишилар йибориб, доим хабар Ттутилса, Арз қилур йўсунлиқ хабарларни арздошт қилиб, юқори йиборилса, ул бобда (юқоридан-Ю.Т.) не ҳукм бўлса анга кўра қилилса”.\nБу ёзилганлардан мактуб йўлланаётган шахс Навоийнинг ўзи салкам икки йил ҳокимлик қилган, Хуросон давлатининг муҳим чегара пунктларидан бўлмиш Астробод ҳокими шаҳзода Бадиуззамон бўлиши мумкин, деган хулосага келамиз.\nШу ўринда “Муншаот”даги биз сўз юритаётган мактубдан олдин берилган, мазмунидан кейинги вақтлардаги (1495-1496) воқеалар сабабли ёзилганлиги очиқ кўриниб турган бир мактубдан Навоий битган қуйидаги сўзларни эслаш жоиз кўринади:”Ҳолоким (Мирзо-Ю.Т.) Астрободдан бориб, яхши навкарлар қўшиб, Сизни йибордилар ва бу хабарлар Ироқдин келурини ва кумаклар (беришингизни-Ю.Г.) хаёл қилиб эрдилар. Ҳам маҳдумзодалардан ва ҳам беклар ва ичкилардан ва ҳам соийир халқ сиздин андоқ кўз тутар эрдиларким, агар Ироқ вилояти фатҳ бўлса, доги хизматкорлиғ, бандалигингизни улуғроқ қилғаймиз”.\nДемак, бундан аввалги тилга олинган “анда қуллуққа машғул” навкарлар Ҳусайн Бойқаро томонидан хавф-хатар туғдириб турувчи КЎшни мамлакат Ироққа юриш қилишида Астрободга ёрдамчи куч сифатида юборган ва у ўғлп Бадиуззамондан катта “кўмаклар ва хизматкорлиғлар”ни кутган.\nШундай бўлгач, сўз юритилгаи мактуб Ҳусайн Бойқарога эмас, балки унинг ўғли, Астробод ҳокими шаҳзода Бадиуззамонга ёзилган бўлиб чиқади.


Иссиқхонада экинларни ўсиш даврида ўғитлаш | АгроОлам.Uz\nБош саҳифа Иссиқхона Иссиқхонада экинларни ўсиш даврида ўғитлаш\nИссиқхонада экинларни ўсиш даврида ўғитлаш\nЎсиш даври давомида иссиқхона тупроги таркибидаги азот ва калийнинг ўсимликлар томонидан ўзлаштирилиши ҳамда қисман ювилиб кетиши эвазига у мунтазам равишда озиқлантирилиб турилиши керак.\nТупроқни биринчи ўғитлаш кўчат экилганидан 15-20 кун ўтгач, амалга оширилади. Тажриба натижаларидан келиб чиқиб, тупроққа солиниши зарур бўлган озиқ элементлари ҳисоблаб чиқилади. Биламизки, тупроққа нормадан кам булган элементларнинг солиниши табиийдир. Бироқ улар кв м ердаги ўғит, кўпи билан 70 г, таркибидаги концентрацияси эса 0,7 фоиз бўлиши лозим.\nЎсимликнинг ривожланиши давридаги озиқланиши ҳар хил бўлади. У одатда озиқ моддаларининг камида 10 фоизини ypyғ униб чиққанидан то гуллагунига кадар, 20 фоизини шоналагунига қадар, 80 фоизини мева тугиш даврида ўзлаштиради.\nШунинг учун ҳам биринчи ўғитлашдан кейинги ўғитлашлар оралиги 10 кунни ташкил этади, яъни ҳар 10 кунда бир маротаба ўғитлаб турилади. Шу мақсадда ҳар кв м ердаги бодрингни бир марта ўғитлаш учун 10 л сувга, гулга киргунича — 10 г аммиак селитра, 15 г калий селитра, 40 г суперфосфат; мева тугиш даврида — 30 г аммиак селитра, 15 г калий хлорид, 60 г суперфосфат берилади. Помидорни ўғитлаш учун эса кўчатлар илдиз отганидан кейин — 15 г аммиак селитра, 50 г суперфосфат, 20 г калий хлорид; икки-учта шохчада тугунчалар пайдо булиш даврида — 30 г аммиак селитра, 20 г суперфосфат, 30 г калий хлорид; мева тугиш даврида — 40 г аммиак селитра, 40 г суперфосфат, 30 г калий хлорид берилади. ҳ а р кв м майдонга 10 л суюқ озиқди эритма сарфланади. Органик ўғитлардан турли хил гунглар сувга аралаштирилиб 1:8 нисбатда ишлатилади.\nИлдиздан ташкари озиқдантирилганда, айникса, куз-қиш ойларидаги булутли ҳаво ва тупроқ ҳарорати пасайган, ўсимликнинг илдиз системаси учун нокулай булган даврида минерал ўғитлар эритма ҳолида пуркалади. Айникра, буртма нематода билан касалланган ўсимликка минерал ўғит эритмаларини пуркаш ижобий таъсир курсатади.\nИлдиздан ташқари озиқлантиришда суперфосфат, калийли сульфатнинг сувли эритмаларидан ҳамда мочевина ва куйидаги микроэлементлардан фойдаланилади: бор, марганец, мис, руҳ молибден ва кобальт. 10 л сувга кушиб тайёрланадиган макроэлементлар куйидаги микдорда олинади:\nсуперфосфат – 10-12 г, аммоний сульфат — 7—8 г, аммиак селитра — 5—7 г (ёки 10 г мочевина).\nСуперфосфат эритмаси ўсимликка пуркашдан 1-2 сутка олдин тайёрланади. Бунинг учун 1 кг суперфосфат 20 л сувда эритилади. Бир сутка давомида суюклик бир неча марта яхшилаб аралаштирилади. Пуркалишидан турт-беш соат олдин аралаштириш тухтатилади. Хосил\nбўлган сувли эритма докадан утказилади ёки махсус фильтрланади. Калий сульфат, аммиак селитра ва мочевина ишлатилишидан олдин сувда эритилади.\nМакроэлементлар эритмасининг дастлаб концентрация килинган бор эритмаси тайёрланади. Бунда ҳар литр сувга 2,86 г бор кислотаси, 1,8 г марганец сульфат, 0,08 г мис купороси, 0,1 г аммоний молибдат сарфланади. 10 л микроэлементнинг суюк эритмасига 10 мг кур эритма аралаштирилади. Иссиқхонанинг минг квадрат метрига 250—300 л тайёр суюк макро ва микроэлементлар сарфланади.\nИлдиздан ташкари озиқлантириладиган ўғитлаш ишларини илдиз оркали озиқпантириш билан бирга ҳам олиб бориш мумкин. Замонавий иссиқхоналарда озиқ моддалари бериш ишлари ёмгирлатиш курилмалари ёрдамида бажарилади. Эритмаларнинг концентрацияси бошқариш пультида белгиланади ва у концентрометр ёрдамида автоматик равишда саклаб турилади.\nТаъкидлаш керакки, пуркаш ишларини ҳаво очиқ ёки булут кунлари эрталаб соат 11-12 гача, кечкурун соат 18:00 дан бошлаб амалга ошириш зарур.\nЮ, Махмудов ва бошқалар – “Иссиқхона”\nКореяда кўчат етиштириш сирлари


Ўз-ўзидан аёнки, сессияда бир туман миқёсидаги масала кўтарилгандан кейин уни чуқур кўриб чиқиш, таҳлил ва хулосаларни умумлаштириш, пухта ва пишиқ таклифлар ишлаб чиқиш имкони ортади. Чунки унда кўтарилаётган ҳар бир масала айнан битта ҳудуд мисолида кўриб чиқилади.\nБунда нафақат аҳолини ташвишлантириб келаётган масалалар атрофлича кўриб чиқилади, балки туманлар даражасида маҳаллий бюджет, ҳудудни ривожлантиришнинг истиқболга мўлжалланган дастурлари ишлаб чиқилади ва қабул қилинади. Демак, ушбу амалиёт пойтахт туманлари ривожида ҳал қилувчи аҳамиятга эга, деб бемалол айтиш мумкин.\nКўриниб турибдики, бу муҳим ижтимоий-сиёсий жараён сиёсий партияларнинг жамиятдаги ўрнини ҳам белгилаб беради. Сайловдан кейин ҳар бир туман Кенгашида депутатлик гуруҳларининг тузилиши партиянинг тўлақонли фаолият юритиши, электорат манфаатларини ҳимоя қилиш борасидаги ташаббус ва амалий ҳаракатлари кучайишига хизмат қилади.\nШундан келиб чиқиб, айни кунларда депутатликка кўрсатилган номзодлар ҳудудларда сайловолди тарғибот ишларини қизғин олиб боряпти. Ўзбекистон Халқ демократик партияси ҳам ушбу сайловда фаол ва муносиб иштирок этишга ҳаракат қилмоқда. Партиямиз Сайловолди дастурига тўхталадиган бўлсак, унда кам таъминланган оилаларни манзилли ижтимоий ҳимоялаш, меҳнатга лаёқатли фуқароларни муносиб ҳақ тўланадиган барқарор иш ўринлари билан таъминлаш, аҳолига юқори сифатли ва мақбул тиббий ёрдам кўрсатишни янада яхшилаш, шунингдек, демократик ҳуқуқий давлат ва очиқ фуқаролик жамиятини шакллантиришга оид қатор таклифлар илгари сурилган. Булар ислоҳотларнинг ижтимоий самарадорлигини оширишда муҳим аҳамият касб этади.\nБизнингча, кучли ижтимоий сиёсат бир қатор масалаларни қамраб олади. Аввало, меҳнатга лаёқатли аҳолининг муносиб ҳақ тўланадиган иш топишга интилишини қўллаб-қувватлаш, уларнинг шахсий ташаббускорлиги ва тадбиркорлигини рағбатлантириш керак. Шунингдек, пенсионерлар, меҳнатга лаёқатсиз ногиронлар, етим-есирлар ва аҳолининг меҳнат қила олмайдиган бошқа ижтимоий гуруҳлари ҳаётий эҳтиёжларини тўлақонли қондиришни кафолатловчи пенсия таъминоти ва ижтимоий нафақаларнинг самарали тизимини вужудга келтириш долзарб аҳамиятга эга.\nУшбу вазифаларни ҳал этиш иқтисодий ривожланиш ва ижтимоий сиёсатнинг устувор йўналишларини танлашда давлатнинг асосий тартибга солувчилик ролини янада мустаҳкамлашни талаб этади. Бу эса амалга оширилаётган иқтисодий ислоҳотлар ижтимоий самарадорлигининг зарурий шарти ҳисобланади.\nШу орқали Ўзбекистон ХДП мамлакатимизнинг ўсиб бораётган иқтисодий салоҳиятидан аҳолининг барча қатламлари, шу жумладан, унинг кам таъминланган гуруҳлари турмуш даражасини яхшилаш учун фойдаланишга қаратилган стратегик йўналишни фаол қўллаб-қуввватлайди. Чунки булар энг долзарб ҳаётий вазифалар бўлиб, аҳолининг ижтимоий фаоллигини ошириш, иқтисодий даромадларини кўпайтириш масалаларини ўз ичига олади.\nХалқ депутатлари Тошкент шаҳар туман Кенгашлари учун ўтказилаётган сайловда партиямиздан депутатликка номзодларнинг дастурларида ҳам ушбу масалалар кенг ўрин олган.\nҲар бир одам меҳнат қилишга, муносиб ҳаёт кечиришга ҳақли, албатта. Бу инсоннинг энг бирламчи, устувор ҳуқуқидир. Лекин ҳаёт тақозоси, турли омиллар сабаб ҳаммада ҳам бундай имконият бўлмаслиги мумкин. Шунинг учун давлат ва жамият эҳтиёжманд кишиларнинг интилиши ва ташаббусларини қўллаб-қувватлаши, уларга ҳар томонлама мадад бериши зарур. Халқимиз тарихи ва турмушдаги юксак анъаналаримиз шуни тақозо қилади. Учтепа туманидаги 18-Боғистон сайлов округидан депутатликка номзод Бахтиёр Абдуллаевнинг дастурида ана шу масалаларга чуқур эътибор қаратилган.\nХусусан, дастурда ижтимоий қўллаб-қувватлашни боқимандалик кайфиятини тугатишга йўналтириш, фуқароларнинг ижтимоий-иқтисодий фаоллигини ошириш, уларнинг бу борадаги ташаббусларини қўллаб-қувватлаш масалаларига алоҳида урғу берилган. Бу таклифлар тараққиётимизнинг бугунги босқичида жуда долзарб аҳамиятга эга.\nЖамиятда шундай инсонлар борки, жисмоний имконияти чекланган бўлишига қарамасдан меҳнат қилиб, барқарор даромад манбаига эга бўлиш учун интилади. Албатта, уларнинг бу ҳаракати қўллаб-қувватланиши керак. Айниқса, ногиронларнинг ижтимоий мослашувини таъминлаш мақсадида ногиронлар меҳнат қилиши учун ихтисослашган корхоналар ташкил этишнинг аниқ механизмларини ишлаб чиқиш, жумладан, шу мақсадда давлатнинг марказлашган сармоялари ҳисобидан бундай корхоналар тармоғини ривожлантириш чораларини кўриш, йирик корхоналарга касаначилик иш жойларини ташкил этиш бўйича мажбурий квоталар белгилаш орқали жисмоний имкониятлари чекланган шахсларни касаначилик фаолиятига жалб қилишни кенгайтириш уларнинг ижтимоий муҳофазасини таъминлашда муҳим аҳамиятга эга бўлади. Номзодимиз шу таклифни илгари сурар экан, қўлидан иш келадиган жисмоний имконияти чекланган фуқароларни қўллаб-қувватлаш, уларнинг ҳаётга қизиқишини ошириш мақсадини ҳам кўзда тутади. Имкон доирасида меҳнат билан банд бўлишга ҳаракат қилиб, оиласи фаровонлигига ҳисса қўшишна интилаётган ана шундай инсонларга далда бўлиш, уларнинг бандлигини таъминлашга яқиндан туриб кўмаклашиш эса бугунги куннинг энг долзарб вазифаларидан бири.\nҲаммамиз яхши биламиз, одамларимизнинг ҳаёт тарзи ва даражасини юксалтиришда бандликни таъминлаш муҳим ўрин тутади. Ишли, турмуш даражаси юқори бўлган одам эртасидан кўнгли тўқ бўлиб яшайди. Шу маънода изоҳлайдиган бўлсак, аҳолининг ижтимоий муҳофазасини кучайтириш учун, аввало, одамларга меҳнат қилиш имкониятини бериш керак. Бунинг учун бандлик дастури ва бошқа ижтимоий-иқтисодий дастурларнинг ижросини қатъий таъминлаш талаб этилади. Халқ демократик партиясидан кўрсатилган номзоднинг дастури шу жиҳатлари билан аҳамиятлидир.\nПартиямиз мамлакатимизда давлат ва жамиятнинг манзилли ижтимоий муҳофаза ҳамда ижтимоий қўллаб-қувватлашига эҳтиёжманд аҳоли қатламлари манфаатларини ҳимоя қилиш, таълим ва соғлиқни сақлаш, суд-ҳуқуқ, уй-жой ва коммунал хизматлар кўрсатиш тизимини янада ислоҳ этишга эътибор қаратади. Шайхонтоҳур туманидаги 25-Бўстон сайлов округидан депутатликка номзод Ирода Абдуллаеванинг Сайловолди дастури ҳам партиямизнинг айнан мазкур йўналишлардаги устувор ғояларига асосланади.\nДепутатликка номзод мустақил ҳаётга кириб келаётган ёшларга ижтимоий келиб чиқишидан қатъи назар, касб танлаши, таълим олиши ва ўқув муассасаларини битиргач, албатта, биринчи иш ўринларига эга бўлиши учун адолатли, тенг ва ижтимоий жиҳатдан мақбул шарт-шароитлар яратиш зарур, деган таклифни илгари суряпти. Агар чуқур мулоҳаза билан қаралса, депутатликка номзод ўз сайловолди дастурида жуда долзарб масалаларни кўтарган. Чунки, таълим-тарбия, бандлик масаласи мамлакат келажагини белгиловчи асосий омиллардан биридир.\nШайхонтоҳур туманида 9 та касб-ҳунар коллежи,\n3 та лицей фаолият юритмоқда. 2016-2017 ўқув йилида уларни 3764 нафар йигит-қизлар тамомлади. Очиғини айтиш керак, улар орасида ҳали-ҳамон иш қидираётганлар бор. Номзодимиз фикрича, уларни иш билан таъминлаш кечиктириб бўлмайдиган вазифадир.\nБунинг учун касб-ҳунар коллежлари битирувчиларининг ўзлари мустақил равишда иш ўрнига эга бўлишларини таъминлаш, якка тартибдаги меҳнат ва тадбиркорлик фаолиятини бошлаши учун уларга имтиёзли микрокредитлар бериш тизимини янада кучайтириш лозим. Яна бир гап. Катта ҳаётга кириб келаётган ёшларни ишга жойлаштириш масаласини улар ўқишни битириш арафасида эмас, балки таълим масканига ўқишга кириши билан бошлаш керак. Масалан, корхона ва ташкилотлар эҳтиёжларидан келиб чиқиб, ўрта махсус маълумотга эга бўлган кадрлар тайёрлаш амалиётини янада ривожлантиришни замоннинг ўзи талаб қиляпти. Бунда соҳа корхона ва ташкилотларининг ўқувчиларнинг юқори касбий малакасини кафолатловчи ишлаб чиқариш амалиётини самарали ташкил этиш борасидаги масъулиятини ошириш зарур, дейди депутатликка номзод.\nУмуман олганда, партиямиз Сайловолди дастуридан ўрин олган ғоялар юртимиз тараққиётини янги босқичга олиб чиқишга, амалга оширилаётган ижтимоий-иқтисодий ислоҳотларни чуқурлаштиришга, аҳоли турмуш даражасини янада яхшилаш ва фаровонлаштиришга йўналтирилган. Дастур мамлакатимизда изчил олиб борилаётган кучли ижтимоий сиёсат, инсонпарвар демократик ислоҳотларнинг бош мақсадига мос келади.\nҲурматли ҳамшаҳарлар, азиз сайловчилар!\n24 ДЕКАБРЬ КУНИ БЎЛИБ ЎТАДИГАН САЙЛОВДА ПАРТИЯМИЗ САЙЛОВОЛДИ ДАСТУРИДАГИ ўОЯЛАРНИ ҚЎЛЛАБ-ҚУВВАТЛАБ, ЎЗБЕКИСТОН ХАЛҚ ДЕМОКРАТИК ПАРТИЯСИ ТОМОНИДАН КЎРСАТИЛГАН НОМЗОДЛАРГА ОВОЗ БЕРИНГ!\nМАҚСАДИМИЗ – ХАЛҚИМИЗ ТУРМУШ ДАРАЖАСИНИ ЯНАДА ОШИРИШ!\nЎзбекистон Халқ демократик партияси Тошкент шаҳар Кенгаши


Қуръон ҳомилларининг ахлоқи (12-қисм)\nҚуръон ўрганувчидан бирон нарса умид қилмаслик\nАбу Умар Зазан айтади: «Ибн Масъуднинг олдига кирсам, у ипак аралашган кийим ва яманликларнинг либосидан кийиб олган экан. Бошқалар мажлисга мендан олдин келишибди. Мен унга: «Эй Абдуллоҳ, мен кўр одам бўлганим учун манавиларни ўзингга яқин қилиб, мени четлатдингми?» деб бақирдим. Шунда у: «Яқин келавер», деди. Бас, мен унга орамизда бир одам қолгунича яқин келдим».\nМуҳаммад ибн Ҳусайн айтадики: «Қуръон ўқитувчи кишининг олдига бирор каттами-кичикми ёки янги ўрганмоқчи бўлган одам келса, уларнинг ҳар бирига Бақара сурасидан ўқитишдан олдин алоҳида эътибор беришини, намозига, зарурат туғилганда имомликка ўтишига яроқли даражада «Алҳамду»дан тўрттами ё еттитами сурани билиб олишини ҳисобга олишини, агар уларни мактабда ўрганган бўлиб, яхши ўқийдиган бўлса, фарзларни адо қилишига яроқли даражада тилини тарбиялаб, тўғрилашини, сўнгра бошидан, Бақарадан ўргатишга тушишини тавсия қиламан».\nШунингдек, ўргатувчи киши унга Қуръон ўқиб берилганида ўқиб бераётган кишини яхшилаб тинглаши, бошқа сўз ё нарса билан машғул бўлмаслиги керак. Энг яхшиси, муносиби шуки, ўқиб берувчи ундан фойда топиши ва у ўзи ҳам ўқиб берувчидан фойдаланиши ҳамда бошқадан тинглаганда кўпроқ тадаббур қилишидир. Кўпинча Қуръонни бошқадан эшитганида унга кўпроқ манфаат ва буюк ажр ҳосил бўлади ҳамда Аллоҳ азза ва жалланинг: «Қуръон тиловат қилганда уни тингланглар ва жим туринглар, шояд, раҳматга эришсангиз», деган сўзини амалга ошира олади.\nБас, агар бошқаси билан гаплашмай, жим қулоқ тутса, унга Аллоҳнинг раҳмати етади ва бу ўқувчига ҳам кўпроқ фойда беради. Набий (соллаллоҳу алайҳи васаллам) Абдуллоҳ ибн Масъудга: «Менга Қуръон ўқиб бер», дедилар. У киши: «Эй Аллоҳнинг Расули, мен сизга ўқиб бераманми, ҳолбуки, у сизга нозил бўлган бўлса?» дедилар. У Зот: «Мен ўзимдан бошқадан эшитишни хуш кўраман», деб жавоб бердилар.\nАбдуллоҳ ибн Масъуддан ривоят қилинади: «Расулуллоҳ (соллаллоҳу алайҳи васаллам) менга: «Қуръон ўқиб бер», дедилар. Мен: «Эй Аллоҳнинг Расули, мен сизга ўқиб бераманми, ҳолбуки, у сизга нозил бўлган бўлса?» дедим. У зот: «Мен ўзимдан бошқадан эшитишни хуш кўраман», дедилар. Мен Нисо сурасининг аввалидан ўқий бошладим. «Ҳар бир умматдан бир гувоҳ келтириб, сени уларнинг ҳаммасига гувоҳ этиб келтирган чоғимизда ҳол қандоқ бўлур?!» оятига келганимда у Зот менга: «Бўлди», дедилар. Қарасам, икки кўзлари ёш қуяётган экан».\nҚуръон ўқитаётган киши дарс вақтида фақат бир кишини тинглагани, унга иккинчи кишининг қўшилмагани яхши. Мана шу ҳамма учун фойдалироқдир. Аммо талқин қилиб ўқиб беришга келсак, устоз кўпчиликка бир йўла ўқиб берса бўлаверади. Шунингдек, Қуръон ўқиб бераётган кишига агар хато қилса, қўполлик қилмаслиги, юмшоқ муомалада бўлиши, шафқатсизлик қилмаслиги, балки сабр этиши лозимдир. Зеро, унга қўполлик қилса, нафратланиб қолиши мумкин. Осони масжидга қайтиб келмай қўя қолади. Ҳолбуки, Набий ( соллаллоҳу алайҳи васаллам): «Таълим беринглар, аммо қўполлик қилманглар, зеро таълим берувчи қўполлик қилувчидан яхшироқдир» ва яна: «Сизлар фақатгина осонлаштирувчи қилиб юборилдингиз, қийинлаштирувчи қилиб юборилмадингиз», деганлар.\nАбу Ҳурайра (розияллоҳу анҳу)дан ривоят қилинади. Расулуллоҳ (соллаллоҳу алайҳи васаллам): «Таълим беринглар, аммо қўполлик қилманглар, зеро таълим берувчи қўполлик қилувчидан яхшироқдир», деганлар.\nАнас ибн Молик (розияллоҳу анҳу)дан ривоят қилинади. Набий (соллаллоҳу алайҳи васаллам): «Осонлаштиринглар, қийинлаштирманглар, хотиржам қилинглар, чўчитиб қўрқитманглар», деганлар.\nАмр ибн Омир Бажалий айтишича, Умар ибн Хаттоб: «Илм ўрганинглар ва илм учун босиқлик ҳамда ҳалимликни ҳам ўрганинглар. Таълим бераётган кишиларингизга тавозели бўлинглар, улар ҳам сизларга товозели бўлишсин. Шафқатсиз уламолар бўлманглар. Илмингиз жаҳлингизни қўзғатмасин», деганлар.\nМуҳаммад ибн Ҳусайн айтадики: «Кимнинг ахлоқи мана шундай бўлса, унга ўқиб берган киши манфаат топади.\nКимки Аллоҳ азза ва жалла учун Қуръон ўқитса, Қуръон ўқиб бераётган кишидан ҳожатларини чиқариб беришини сўрашдан ўзини сақласин. Ундан хизмат талаб қилмасин, ўзининг ҳожатини унга юкламасин. Агар, бордию бирор ҳожати бўлса ҳам, уни ўзига ўқиб бермайдиган кишига топширсин. Мен унга Қуръонни у билан ҳожатлар чиқариладиган нарса бўлиб қолишидан сақлашини ва агар бирор ҳожати бўлса, унинг раво бўлишини Карамли Мавлосидан сўрашини тавсия қиламан. Аммо бирорта биродари ундан илтимос қилинмаса ҳам, ўзича ўша ҳожатини чиқариб берса, Аллоҳга шукр қилсин, чунки У Зот уни ҳеч қандай сўрашдан ва дунё аҳлига хўрланишдан асрабди, ҳожатининг ечилишини осон қилибди. Сўнгра Аллоҳ ушбу ишни кимнинг қўли ила жорий қилган бўлса, унга ҳам ташаккур айтади, чунки бу ҳам унга вожибдир.\nЮқорида ушбу айтганларимга далолат қилувчи хабарларни ривоят қилдим. Китобимизга назар югуртирган кишининг фаҳму фаросати зиёда бўлиши учун улардан яна баён қиламан, иншааллоҳ».\nҲасан ибн Робиъ Буроний айтади: «Мен Абдуллоҳ ибн Идриснинг олдида эдим. Туриб кетаётганимда у менга: «Ушноннинг нархини билиб бер», деди. Юриб кетаётган эдим, орқамга қайтарди ва: «Сўрамай қўя қол, чунки сен мендан ҳадис ёзиб оляпсан. Мен эса мендан ҳадис ёзиб олаётган кишидан бирор ҳожатни сўрашни ёқтирмайман», деди».\nХалаф ибн Тамим айтади: «Отам вафот этганида зиммасида қарзи бор эди. Мен Ҳамза аз-Зайётнинг олдига бориб, ундан ҳақдордан отамнинг қарзини енгиллатишини сўраб беришини илтимос қилдим. Шунда у менга: «Ҳолингга вой бўлсин, у менга Қуръон ўқиб беради-ку, мен эса менга Қуръон ўқиб берувчи кишининг уйидан сув ичишни ҳам ёқтирмайман», деди».\nАбдуссомад ибн Язид айтади: «Мен Фузайл ибн Иёзнинг: «Қуръон ҳомили бандалардан бирор кишига, халифадан бошлаб ундан қуйидагиларгача ҳожати бўлмаслиги, балки одамларнинг унга ҳожати тушиши лозим», деганини эшитдим».\nРобиъ ибн Анас айтади: «Тавротда «Сенга текинга ўргатилгани каби сен ҳам текинга ўргат», деб ёзилган».\nАбдурраҳмон ибн Шибл (розияллоҳу анҳу)дан ривоят қилинади. Расулуллоҳ (соллаллоҳу алайҳи васаллам): «Қуръон ўқинглар! Унда ғулувга ҳам кетманглар, ундан узоқлашманглар ҳам ва у билан тирикчилик қилиб, мол-дунё кўпайтирманглар», дедилар.\nАбу Ҳурайра (розияллоҳу анҳу)дан ривоят қилинади. Расулуллоҳ (соллаллоҳу алайҳи васаллам): «Кимки фақатгина Аллоҳнинг розилиги талаб қилинадиган бирор илмни дунё матосига етишиш учун ўрганса, қиёмат куни жаннатнинг ҳидини ҳам ҳидламайди», дедилар.\nАбу Амр Зазан айтади: «Ким Қуръонни одамлардан нарса ундириш учун ўқиса, қиёмат куни юзи гўштсиз, қоқ суяк бўлган ҳолида келади».\nАлқамадан ривоят қилинади. Абдуллоҳ ибн Масъуд (розияллоҳу анҳу): «Агар илм аҳли илмни ҳимоя қилиб, уни ўз аҳлига ўргатганларида ўз замондошларига бошлиқ бўлардилар. Лекин улар илмни дунё одамларига улардан бирор нарса ундириш мақсадида сочдилар, уни уларга енгиллаштириб бердилар. Мен Набийингизнинг: «Кимнинг бор ташвиши бир ташвиш – охират ғами бўлса, Аллоҳ унинг дунёдаги ташвишларига кифоя қилади. Кимнинг ташвишлари уни дунё ишларига урса, Аллоҳ уни дунёнинг қайси водийсида ҳалок бўлишига эътибор бермайди», деганларини эшитганман», деганлар.\nИсо ибн Умар ан-Наҳвий айтади: «Мен Ҳасаннинг: «Бу Қуръонни уч хил киши ўқийди: кимдир уни ўқийди ва тирикчилик манбаи қилиб олиб, шаҳарма-шаҳар кезиб юради. Иккинчи бир киши унинг ҳарфларини жойига қўйиб ўқийди, аммо чегараларини бузади. Хатто у: «Аллоҳга қасамки, Қуръоннинг бирор ҳарфини ҳам тушириб қолдирмайман», дейди. Аллоҳ уларга қабрларни кўпайтирсин ва замонамизни (дунёни) улардан тозаласин. Аллоҳга қасамки, улар тахт устидаги тахт соҳибидан ҳам, минбарда турган минбар соҳибидан ҳам кибрлидирлар. Учинчи бир киши уни ўқиб, тунларини бедор, кундузларини ташналикда ўтказади, у билан шаҳватларини тияди. Улар кулоҳларида бўйин эгиб, меҳробларида чўккалаб ўтирадилар. Улар туфайли Аллоҳ бизлардан душманларимизни қайтаради ва улар сабабидан Аллоҳ бизларни сероб қилади. Қуръон аҳли ичида бу навдагилари олтингугуртдан ҳам кам», деганларини эшитдим».\nМуҳаммад ибн Ҳусайн айтади: «Бу маънодаги хабарлар жуда ҳам кўп. Аҳли Қуръонларга қилган бу насиҳатимдан мақсадим – уларнинг саъй-ҳаракатлари беҳуда кетмасин. Зеро, улар агар дунё одамларига уларнинг бойликларидан умид қилиб, Қуръон ўргатишлари билан дунё шон-шарафини истасалар, охиратдаги ҳурмат ва шарафдан маҳрум бўлиб қоладилар. Аллоҳнинг Ўзи Қуръон ҳомилларини бундан асрасин».\nМусулмонларга Қуръон ўқитишга киришган киши Қуръон одоби билан одобланиши, унинг савобини Аллоҳдан кутиши, Қуръон билан барча одамлардан беҳожат бўлишга интилиши ва ўзини паст олиши лозим, токи Аллоҳнинг ҳузурида қадри баланд бўлсин.\nҲаммод ибн Зайд айтади: «Мен Айюбнинг: «Олим киши Аллоҳ учун ўзини паст тутиш мақсадида бошига кул қўйиб олиши лозим», деганини эшитдим».\n Бу ҳадиснинг санади заиф. Аммо унинг маъносини қувватловчи бошқа саҳиҳ ҳадислар бор. Имом Бухорий, Аҳмад ва Дайламийлар Ибн Аббос розияллоҳу анҳудан ривоят қиладилар: «Расулуллоҳ соллаллоҳу алайҳи васаллам: « Таълим беринглар, осонлаштиринглар, қийинлаштирманглар. Қачон бирортангизнинг ғазаби келса, жим бўлсин, жим бўлсин, жим бўлсин», дедилар».\nИмом Муслим Оиша розияллоҳу анҳодан ривоят қилган ҳадисда Расулуллоҳ соллаллоҳу алайҳи васаллам: «Албатта, Аллоҳ азза ва жалла мени қўполлик қилувчи этиб юбормади, лекин таълим берувчи ва осонлаштирувчи қилиб юборди», деганлар.\nИмом Муслим Абу Мусо Ашъарийдан ривоят қилишича, Расулуллоҳ соллаллоҳу алайҳи васаллам у киши билан Муоз ибн Жабални Яманга жўнатаётиб: «Осонлаштиринглар, қийинлаштирманглар, ўргатинглар, нафратлантирманглар», деганлар.\n Бу ҳадис муттафақун алайҳдир.\n Нақлнинг санадида заифлик бор. Аммо Байҳақий «Шуъабул ийман»да уни худди шу лафз билан бошқа санад орқали ривоят қилган ва саҳиҳ, деган.\n Абдуллоҳ ибн Идрис ибн Язид ибн Абдурраҳмон ибн Асвад Абу Муҳаммад Кўфий. Улуғ тобеъинлардан, Ибн Ҳиббон уни ўз даврининг машҳур олимлари қаторида санаб ўтган.\n Ушнан ёки ишнан – асли форсча бўлган араблашган сўз бўлиб, «ишқор» деган маънода ишлатилади. У қумлик ерда ўсадиган маълум ўсимлик бўлиб, олдинда араблар ундан ёки унинг қайнатма сувидан қўл ва кийим ювишда ишқор – совун сифатида фойдаланишган. («Мисбаҳул мунир фи ғорибиш шарҳил кабир лир-Рофиъий»: Алиф боби, «Муъжамул васит»: Ҳамза боби.)\n Ҳамза ибн Ҳабиб аз-Зайёт ал-Қорий ат-Тамимий ўз замонида Кўфанинг энг машҳур, мўътабар қориларидан бўлган. Асли форслардан. Қул бўлиб, кейин озод қилинган. Машҳур етти қорининг бири. Тақво ва ибодатда ном чиқарган. Қироат, ҳадис ва фароиз илмида етук олим бўлган. Унинг аз-Зайёт – «ёғфуруш» дейилишига сабаб у Кўфадан Ҳулвонга ёғ олиб келиб сотар эди. Шунингдек, Ҳулвондан Кўфага пишлоқ ва ёнғоқ олиб келарди. Ҳусайн Жуъфий айтади: «Ҳамза гоҳида чанқаб қолса, Қуръон ўқиб бераётган кишидан олишга тўғри келиб қолишидан қўрқиб сув ичмас эди». Ибн Фузайл: «Мен Аллоҳ Кўфа аҳлидан балони фақатгина Ҳамза сабабидан қайтаради, деб ўйлайман», деган. У киши 156 ҳижрий йилда Ҳулвонда 75 ёшдан ўтиб вафот этган. У зотга Аллоҳнинг раҳмати бўлсин.\n У кишининг таржимаи ҳоли юқорида ўтган.\n Ғулувга кетиш деб бирор нарсада ҳаддан ошиш, чегарадан чиқиб кетишга айтилади.\n Бу ҳадис Имом Аҳмаднинг «Муснад»ларида ҳам келган.\n Абу Амр Зазан ал-Киндий Кўфий Абу Ҳурайра, Оиша ва бир қанча саҳобалардан – Аллоҳ улардан рози бўлсин – ҳадис тинглаган. Бу ҳадисни Имом Байҳақий Бурайда розияллоҳу анҳу орқали Расулуллоҳ соллаллоҳу алайҳи васалламдан ривоят қилган.\n Ҳадис жуда ҳам заиф.\n Демак, олтингугурт ўша даврларда бирор нарсанинг ўта ноёблигини ифодалаш учун мисол қилинадиган даражада кам бўлган экан.\n Айюб ибн Абу Тамима Абу Бакр Басрий тобеъинларнинг пешволаридан, мўътабар фақиҳлардан бўлган. Анас ибн Моликни кўрган. Ҳасан Басрий, Саид ибн Жубайр ва бошқа кўп уламолардан ривоят қилган. Ундан Суфёни Саврий, Шўъба, устози Ибн Сирин ва бошқалар ривоят қилишган. Ҳасан Басрий: «Айюб Басра йигитларининг саййидидир», дер эди. У киши 66 ҳижрий санада туғилиб, 131 йили вафот этган.\n Бу маънони Хатиб Бағдодий ҳам Ҳаммод ибн Зайддан ўз санади орқали ривоят қилган.


ЖЧ-2018: Россия Уругвайдан мағлуб бўлди – Газета.uz\nРоссия термаси футболчилари Уругвай жамоасидан мағлуб бўлди ва 2018 йилги жаҳон чемпионати иккинчи ўрин билан плей-офф босқичига йўл олди.\n25 июн 2018, 23:58 Спорт\nРоссия терма жамоаси 2018 йилги жаҳон чемпионати гуруҳ босқичи учинчи турида Уругвай жамоасидан мағлубиятга учради. «Самара Арена» стадионида бўлиб ўтган учрашув 3:0 ҳисобида якунланди. 10-дақиқада Луис Суарес жарима тўпини аниқ йўллаб, уругвайликларни олдинга олиб чиқди. 23-дақиқада эса ҳужумчи Денис Черишев автогол муаллифи бўлди. учинчи гол ўйин якунланиши арафасида Эдинсон Кавани бурчадан йўлланган зарбани дарвозага йўллади.\n36-дақиқада Россия жамоаси Игорь Смольников иккинчи сариқ карточкани олганидан сўнг ўн киши бўлиб ўйинни давом эттирди.\nҒалаба Уругвайни, А гуруҳида биринчи ўринни эгаллаб, навбатдаги босқичга чиқишини таъминлади. Россия иккинчи ўринни эгаллади.\nЖЧ 1/8 финалида Россия термаси B гуруҳи ғолиби билан ўйнайди. Навбатдаги рақиб Испания, Португалия ёки Эрон бўлиши мумкин. Уругвай эса плей-офф биринчи раундида B гуруҳида иккинчи ўринни эгаллаган жамоага қарши ўйнайди.\nСаудия Арабистони 2 : 1 Миср\nВолгоградда бўлиб ўтган ўйин ҳисоби 22 — дақиқада Миср термаси сардори Муҳаммад Салоҳ томонидан очилди.\n41-дақиқада эса ҳужумчи Фахад Ал-Муваллад ҳисобни тенглаштириши мумкин эди, бироқ Мисрнинг 45 ёшли дарвозабони Эссам Ал-Хадарий пеналтини қайтарди. Қўшилган дақиқада эса Салмон Ал-Фариж ҳисобни тенглаштиришнинг уддасидан чиқди. У 11 метрлик масофадан дарвозани ишғол қилди.\n95-дақиқада Салом Ал-Доссарий Саудия Арабистонига ғалаба голини киритди.\nСаудия Арабистони (3 очко) ва Миср (0) 2018 йилги жаҳон чемпионатини тарк этди.


Ҳозирги кунда миллий чолғу асбобларини ясовчи ҳунармандлар бармоқ билан санарли. Вилоят бўйича беш-олти нафардан ошмайди. Эски Жомбой маҳалласида яшовчи Тойир Турсунов ҳам шулар сафида.\nХўш, миллий ҳунармандчиликнинг ноёб ва камёб турига айланиб бораётган соҳанинг яқин йиллардаги истиқболини қандай тасаввур қилиш мумкин? Ҳунарманд усталар дуч келаётган муаммоларга ечим борми? Улар нега бугун давраларда, халқ орасида деярли кўринмай қолди?\nУстани қизғин иш устида учратдик.\n– Мусиқа асбобини ясаш оддий дурадгорнинг иши эмас, – дейди Т.Турсунов. – Бу иштиёқ менда жуда эрта уйғонган бўлса керак. Онамиз 16 сўм пенсия оларди. Битта рубоб эса 17 сўм эди. Боқувчиси бўлмаган оилага бу жуда қимматлик қиларди-да. "Шу асбобни ўзим ясаб кўрсам бўлади-ку!" Хуллас, қўл етмас орзуни шу тахлит рўёбга чиқармоқчи бўлгандим.\nБир кулол қўли келишиб қолган шогирдини мустақил иш бошлашга ундабди. Шогирд туни билан мижжа қоқмай ишласа ҳам ясаган буюмлари аслидай чиқмасмиш. Кунларнинг бирида устози ёнига чорлабди:\n– Хўш, ишларинг дурустми?\n– Ўхшатолмаяпман, шекилли. Бир қарасам, бинойидек. Лекин ҳеч бири сиз ясаган кўзаларга ўхшаб ярақламайди. Шуни билолмай хунобман.\nУста дарров фаҳмлабди. Хумғонга яқин бориб, оловда пишган кўзалардан бирини қўлига олибди-ю, устидаги чангни пуфлаб юборибди.\n– Мана бўлди. Сен ясаётган кўзаларга ҳам бир "пуф" етишмаётганди. Доим қизиган кўзани олаётиб, бир пуфлаб юбораман. Шунда хира тортмайди. Кейин исталган рангни беравериш мумкин.\nЧолғучиликда ана шу "пуф"ни чамаси, ўттиз йиллар изладим. Кўп йиллар Комилжон Отаниёзовни соз билан таъминлаб келган самарқандлик Жаҳонгир уста бор. Бир муддат унга шогирд тушдим. Кучли хоҳиш, иштиёқ ва қизиқиш бу соҳага тортиб бораверди.\nТ.Турсуновнинг асосий касби ўқитувчилик. Ўттиз йилдан ортиқ мактабда ишлаб, меҳнат таълими, мусиқа фанидан дарс берган, ёшларга ҳунар ўргатган. Афсуски, у ишлаган вақтлари, ҳатто ҳозир ҳам тумандаги бирорта мактабда чолғу асбоби йўқ. Буни яхши билган уста уч йил аввал туман халқ таълими бўлимига таклиф билан чиққанди. У катта чегирма асосида, маънавий-моддий томондан ҳомийлик қилиб, туманимиздаги барча мактабларни тор, рубоб, дутор, доира билан таъминлаш истагида. Аммо ҳозирча бу таклиф халқ таълими бўлими томонидан қўллаб-қувватланмаяпти.\nҚисқа суҳбатимиз чоғида миллий чолғуларни яратиш, уларни авлоддан-авлодга етказиш, асраб-авайлаш бугунги куннинг долзарб муаммоси экани ҳақида чуқурроқ англадик.


ЎзА - Қозоғистон Президенти сайлови: дастлабки натижалар қандай?\n09.06.2019 23:30 Чоп этиш версияси\nНурсултон шаҳридан ЎзА махсус мухбири Норгул Абдураимова хабар қилади:\nҚозоғистон Республикаси Марказий сайлов комиссиясида сайлов жараёни қандай кетаётгани ҳақида кун бўйи брифинглар ташкил этилди.\n2019 йил 9 июнь куни бўлиб ўтган якуний брифингда Қозоғистон фуқароларининг 77,4 фоизи сайловда иштирок этиб, овоз бергани маълум қилинди.\nБугун эрта тонгдан бошланган муҳим сиёсий тадбирда овоз бериш ёшидаги, яъни 18 ёш ва ундан катталар фаол иштирок этди. Сайловда овоз бериш пойтахт ва бошқа ҳудудларда, хорижий давлатларда ҳам якунига етди.\nҚозоғистон Бош прокуратураси сайловнинг қонуний ўтиши бўйича ўрганиш ўтказганда қўпол қонун бузилиши аниқланмаган. Лекин 19 та вазиятда қонундан четга чиқиш ҳолати кузатилган ва бартараф этилган.\n“Аманат“ фуқаролик назорати платформаси томонидан турли жузъий камчиликлар аниқланган. Яъни бир киши оила аъзоларининг барчаси учун овоз беришга уринган ҳолатлар кўп учраган. Кузатувчилар бу каби ҳолатларга йўл қўймаган.\nАйни пайтда барча сайлов участкаларида сайлов бюллетенларини санаш давом этмоқда.\nДастлабки маълумотларга қараганда, амалдаги Президент Қосим-Жомарт Тоқаев кўп овоз олиб, номзодлар орасида етакчилик қилмокда.\nМаълум бўлишича, сайлов куни Нурсултон ва Алмата шаҳарларида ҳукуматдан норози кишилар митинглар уюштирган. Бу ҳақида Қозоғистон ички ишлар вазирининг биринчи ўринбосари Марат Кожаев муносабат билдирди. Унинг қайд этишича, митинг уюштирган шахслар мамлакатда тақиқланган экстремистик гуруҳларга алоқадор бўлган. Шу билан бирга, митинглар қонунга зид равишда ташкил этилган. Қўпол конунбузарликка йўл қўйган шахслар қонун олдида жавоб беради.\nСайловда ким ғолиб бўлади? Бу эртага Қозоғистон Марказий сайлов комиссияси томонидан эрталаб ташкил этиладиган брифингда маълум қилинади.


Европа Иттифоқи комиссияси Google ширкатини монополияга қарши қонунчиликни бузганликда айбдор деб топди ва ширкатни рекорд миқдордаги жаримага тортди.\n- Бугун¸ Европа Комиссияси Google ширкатини ЕИнинг монополияга қарши қонунларини бузганлик учун 2.4 миллиард евролик жаримага тортишга қарор қилди. Google қидирув тизими сифатида бозордаги етакчи мақомини суиистеъмол қилиб¸ ўз интернет дўконлари тизимига ноқонуний имтиëзлар бериб келган¸ деди бу қарорни эълон қилган Европа Комиссиянинг рақобатни рағбатлантириш бўйича раҳбари Маргарет Вестагер 9Margrethe Vestager) 27 июнь куни.\nКомиссия қарори билан Google ширкати 90 кун ичида ўз маҳсулотларига берган имтиëзларини тугатиши лозим. Акс ҳолда¸ ширкат янги жаримага тортилишидан огоҳлантирилди.\nGoogle бу қарор устидан апелляция идорасига мурожаат қилишини билдирди.\nЕвропа Комиссияси 2010 йилда Googleни қидирув тизимида ўз маҳсулотларига имтиëз берганликда айблаб қилинган шикоятлар ортидан АҚШ ширкати фаолиятини текширишни бошлаган эди.\nGoogleни монополияда айблаганлар орасида АҚШнинг машҳур Microsoft ширкати ҳам бор.


БАА да 1500 маҳбус афв этилди\nБАА президенти шайх Халифа душанба, 27 ноябрь куни мамлакат Миллий байрамининг 46-йиллигини нишонлаш арафасида 645 маҳбусни озод этиш ҳақида буйруқ берди.\nАмерикадаги масжид исломофобия билан кураш учун давлат университетига миллион доллар беради.\nАмерканинг Огайо штатидаги масжид Синсиннати университетига 1 миллион доллар ўтказади. Шарт шуки, университетда диншунослик дарслари сифатлироқ ўтказилиши ва исломофобияга қарши кураш олиб борилиши керак.\nИШИД ва PYD террорчилари расман сулҳ тузди\nИнтернет тармоғида ИШИД жангарилари ва PYD/PKK террористлари ўзаро келишувга эришганлари ҳақидаги ҳужжат нусхаси тарқалди.\nХамас Исроил вазирининг сўзларини қоралади\nФаластин давлатининг жойи фақат фаластин ерларидадир.\nМянма етакчисини Оксфорд фахрий фуқароси унвонидан маҳрум этилди\nМянманинг давлат маслаҳатчиси ва амалдаги раҳбари, Нобел мукофоти совриндори Аун Сан Су Жи Буюк Британиянинг Оксфорд шаҳри Freedom of the City (шаҳарнинг фахрий фуқароси) мукофотидан маҳрум этилди.\nЖеневада Сурия бўйича музокараларнинг олтинчи раунди бошланяпти\n29 ноябрь куни Женевада Сурия бўйича музокараларнинг саккизинчи раунди бошланади.\nБугун 2017 йил 29 ноябр куни Имом Бухорий номидаги Ислом институтида талабалар ўртасида “Ҳадис ва Мусталаҳул ҳадис фанлари”га бағишланган мусобақа бўлиб ўтмоқда. Унда талаба қизлар ҳам, толиб йигитлар ҳам бирдек қатнашишяпти.\nҲаж ва Умрада селфи тақиқландими?\nИндонезиянинг «The Jakarta Post» ва Туркиянинг «haber7» нашрларининг хабар беришича, Саудия Арабистони ҳукумати Икки муқаддас шаҳар (Макка ва Мадина)да фотога ва видеога олишни тақиқлашга қарор қилди.\nШвед сиёсатчиси: мусулмонлар – тўлиқ одам эмас\nШвецияда катта жанжал юз берди. У «Швед демократлари» номли ўнг консерватив партия аъзоси Мартин Стриднинг мусулмонларни «деярли одам эмас» деган мазмундаги баёнотидан сўнг рўй берди.\nЎзбекистон ва Афғонистон ўртасидаги авиақатнов\nШу йил 29 ноябр куни Ўзбекистон ва Афғонистон ўртасида авиақатнов йўлга қўйилади, дея хабар бермоқда kun.uz.


Ўзбекистонлик UFC жангчиси: Машинамга ўтириб, мени тунамоқчи бўлганлар чой-чақа ташлаб кетганди\n15 июнь, 2020, 21:53\nУ шундай қийинчиликларни енгиб ўтган\nUFCда дебютини ўтказган Заррух Адашев АҚШга кўчиб борганидан кейин дуч келган қизиқарли воқеаларни айтиб берди.\n- Таксичилик қилардим. Шаҳар туманларидан бирига келгандим. Бу жой хавфли эди. Тажрибали ҳайдовчилар “бу туманга келдингми такси дастурини ўчириб, тезда жўнаб қол”, - дейишарди. Айнан ўша ҳудуддан мижоз олдим. Машинага йигитлар ўтирди. Кўча болалари экани кўриниб турарди. Такси дастурида йўлкира ҳисоблайдиган илова бор. Шуни ишга туширдим. Ўтирганлардан бири иловани ўчиришимни талаб қилди. Сабабини сўрасам, айтган жойига текинга бормоқчилигини уқтирди.\nКейин таҳдид қила бошлашди. Жангчи бўлсам ҳам, ҳайиқдим. Чунки бегона жойда ёлғиз эдим. Шарт машинани тўхтатиб, ундан тушдим ва телефон рақамларини тера бошладим. Улар машинага ўтиришимни илтимос қилиб, иловани ўчирмасанг ҳам майли, дейишди. Манзил томон кетдик.\nМашинада суратим билан мураббийлик карточкаси турарди. Уни одамлар машғулотга келсин, деб кўринадиган қилиб қўярдим.\nМижозлардан бири “жангчимисан?” деб сўради. Мен фаолиятимдан бир шингил айтиб бердим. Улар ҳам менинг севимли спортчим Жон Жонснинг мухлислари экан. Мен уларни манзилига элтиб қўйганимда, йўлкирадан ташқари 20 доллар чой-чақа ҳам бериб кетишди, - дейди Заррух Адашев


Руҳий ғалаба 21 — Dilkashradio.com\nРуҳий ғалаба 21\nАссалому алайкум азиз радио тингловчи дўстлар. Яна ҳаво тўлқинларида сиз азизлар учун берилиб борилаётган эшиттиришларимиздан бири. Микрофон олдида эса мен Ғолиббек. Балки ёшлигимиздаги айрим гаплар ҳозиргача ёдимизда бўлса керак. Ёнғоқнинг тагида ухлаб қолма. Тушлик пайтида ёки куннинг иссиқ пайтида ёлғиз ўзинг юрма, жин чалиб кетади, деган гаплар.\nКимдир ушбу гапларга ишонган бўлса, кимдир ишонмаган бўлиши мумкин. Келинг азиз радио тингловчи, бу гапларнинг қанчалик асосга эга ёки эга эмаслигини Муқаддас Китобга асосланган ҳолда биргаликда кўриб чиқсак. Mуқаддас Китобни ўрганувчи олимлардан бири «жинга йўлиқиш»нинг нима эканлигига шундай таьриф берган: «… инсон ичига кириб олиб, унга таьсир ўтказадиган ва бевосита уни бошқарадиган, унинг ақл-идроки, баъзан эса танасига ҳам оғриқ ва зарар етказадиган бу жин.\nЖинга йўлиққанликни инсонга нисбатан қилинаётган жинга хос ҳатти-ҳаракатларга қараб фарқлаш мумкин. Бу ҳолатда жиннинг ҳар бир ҳаракати ташқарига чиқади. Жинга йўлиқиш ичкарида содир бўлади». Бу таърифдан келиб чиқадиган бўлсак, имонли киши жинни бўлиши мумкин эмас, чунки унинг ичида Муқаддас Руҳ яшайди.\nБироқ имонли киши ёвуз руҳлар томонидан шу қадар кўп ҳужумларга дучор бўлиши мумкинки, натижада четдан қараганда, у худди жинга чалингандек кўриниши мумкин. Келинг азизлар, изоҳ бериб ўтсак: Муқаддас Китобда имонли киши жинга йўлиқиши мумкин, деган тасдиқ йўқ. Ҳар бир имонлининг вазифаси жинларни қидириш эмас, балки уларнинг борлигини, таъсир ўтказа олишини тушуниб етиш ва Раббимиз берган ҳокимлик билан уларга қарши мустаҳкам тура олишдан иборат. Эфесликларга мактубининг 6 боби 10 ва 12 оятлари, шунингдек 1 Бутрус мактубининг 5 боби 8 ва 9 оятлари шу ҳақида бизга гапиради.\nЖинга йўлиққан кишининг одатда одоб-аҳлоқи ва руҳий феъл-атвори ўзгаради. Кўп ҳолларда одамнинг овози бошқача бўлиб қолади, ақл-идроки, билим даражаси ўзгаради. Жинлар таъсири остида бўлган одам ҳатто жин истаган нарсани ҳам гапириб юбориши мумкин. Маркдан Хушхабар китоби 1 боби 23 ва 24 оятларда жинлар Нажоткорни таниган заҳотлариёқ, одам орқали гапириб юборганлар.\nБу ҳолат эҳтимол, бу одамнинг ғайритабиий билим ва ақлий кучга эга бўлганлигидан далолат берар. Жинга йўлиққанликнинг бошқа бир аломатини гадаралик телбада кўришимиз хам мумкин. Ичидаги жинларнинг куч-қудрати ёрдамида бу телба занжиру кишанларни синдириб, узиб ташлай олган эди, деб ёзади. Марк китобининг 5 боби 3 ва 4 оятларида.\nЮқорида айтиб ўтилганидек, имонли киши Ҳазрати Исо берган ҳокимият билан иблиснинг қудратига мустаҳкам қаршилик кўрсатиши керак. Иблис ва унинг жинларига қарши туриш — бу имонли кишининг ўз ҳаётида гуноҳли ишлардан бош тортиши демакдир. Азизлар, радио орқали учрашгунча хайр, омон бўлинглар.\nРуҳий ғалаба 143\nРуҳий ғалаба 219


Бишкекда Бош вазир Феликс Кулов истеъфоси талаби билан ўтаётган намойиш тўхтади.\nШанба кундан бери давом этиб келган оммавий норозилик намойиши иштирокчилари Бош вазир Куловни Парламент депутати Тиничбек Акматовнинг ўлимида айблаётган эди. Тиничбек Акматов ва унинг икки ёрдамчиси 20 октябр куни қамоқхона маҳбуслари исёнида ўлдирилган.\nШунингдек, бугун Бишкек касалхонасида Қирғизистон Жазони ижро этиш бош бошқармаси раҳбари Икматулла Пўлотов вафот этди. У ҳам 20 октябр кунги маҳбуслар исёнида олган жароҳати туфайли ҳалок бўлди.


Сталин давридаги қатағон қурбонларининг суратлари илинган дарахтга гул боғлаётган аёл, 30 октябрь. Мазкур мемориал мажмуа Санкт-Петербург яқинидаги ўрмонли ҳудудда жойлашган. (Олга Малцева/AFP)\nМОСКВА – 29 октябрь, душанба куни Москвада ўн йилдан бери ўтказиб келинаётган «Номларнинг қайтиши» тадбирида юзлаб одам қурбонларнинг исмларини ўқиш учун навбатда турдилар. Шаҳар маъмурияти ҳар йилги тадбирнинг ўтказилишини сўроқ остида қолдирган эди.\nАйримлар Соловкий меҳнат лагеридан келтирилган тош олдига гуллар ва шамлар қўйишди. Бу тош авваллари КГБ, ҳозир эса Федерал хавфсизлик хизмати (ФСБ) идораси олдига ёдгорлик сифатида жойлаштирилган.\n«Мен ҳар йили келаман, сабаби қурбонлар хотирасини ёд этишим кераклигини ҳис қиламан», дейди либерал «Яблоко» сиёсий патйияси аъзоси 55 ёшли Сегей Митрохин.\nҲозирда Россия ўша даврларни унутишга ҳаракат қилмоқда, деди у AFPга.\nРоссия тарихни қайтадан ёзишга ҳаракат қилмоқда\nКремлнинг Совет диктатори Иосиф Сталин даври зўравонликларини оқлашга бўлган давомли уринишлари Россия ва Марказий Осиё фуқароларини қурбонлар хотирасини ёд этишдан қайтара олгани йўқ.\n1930 йилларда Сталин унинг сиёсатига қарши чиққанларни ва Сталинга суиқасд қилишни режалаштириш ёки бир неча хорижий мамлакатлар фойдасига жосуслик қилиш каби фаразий жиноятлар сабаб миллионлаб фуқароларни ўлимга ҳукм қилган.\nСўнгги йилларда Россияда миллионлаб одамларнинг ҳаётига зомин бўлган Сталин ҳукмронлигини ижобий томондан кўрсатиш, қатағон ва мажбурий коллективизацияни хаспўшлашга уриниш тенденцияси кузатилмоқда.\nЎтган йил декабр ойида ФСБ раҳбари Александр Бортников Сталин қурбонларининг аксари шу жазога лойиқ бўлганини айтганди.\n«Российская Газета» расмий нашрига берган интервюсида у кўп жиноий ишлар ҳаққоний ва «объектив» бўлганини ҳамда «чет эл жосуслик идоралари томонидан режалаштирилган давлат тўнтарилишларига алоқадорлигини» асослаб бера олишини айтган.\nТарихни қайта ёзишга бўлган бундай уринишлар Сталин зулмидан азият чеккан Марказий Осиёлик оилаларнинг яраларини янгилади.\nСССР бўйлаб Сталин сабабчи бўлган қурбонларнинг аниқ сони номаълум. Айрим ҳисоб-китоларга қараганда 1921 йилдан (Сталин ҳукумат тепасига келгунга анча йил олдин) 1953 йилга (Сталин вафоти) қадар қурбонлар сони 5,5 миллион киши бўлгани тахмин қилинади. Бошқа манбаларга кўра, бу рақамлар бундан кўпроқ.\nҚозоғистоннинг ўзида Сталин сиёсати сабабли қозоқларнинг деярли учдан бир қисми йўқ бўлиб кетган.\nҚирғизистонда эса 40 мингга яқин қирғизлар Сталин даврида ўлимга ҳукм қилинганлар.\nҲар йили 8 ноябр куни қирғизистонликлар Совет даври қурбонларини ёд олиш учун Ота-Бейит (Оталар қабристони) хотира мажмуасига йиғиладилар. Бу сана ўтган йилдан бери расман хотира куни сифатида белгиланган бўлса-да, у бир неча йиллардан бери нишонлаб келинган.\nҚозоғистонликлар 1997 йилдан бери Сталин қатағони қурбонларини 31 май куни хотирлайдилар.\n«Қайта-қайта битта тузоққа тушаётганимиз сабабли ҳам ўша мудҳиш даврларни ёдда тутишимиз керак», деган эди Олмаотадаги Ал-Фаробий номидаги Қозоғистон миллий университети тарихчиси Анвар Галиев шу йил авваллида Карвонсарой нашрига. «Биз бундай даҳшатли вазиятлар ҳатто назарий жиҳатдан қайтарилмаслигини таъминлайдиган тизимни яратишимиз зарур.»\n«Ёдда тутишимиз керак»\nМосквада ҳар йили 12 соатлик тадбирни ташкил этадиган «Мемориал» ҳуқуқ ҳимоячилари гуруҳи бу ойда расмийлар маросимнинг одатдагидек ўтказиш режаларини қабул қилишмаганини, аммо бир неча кундан кейин уни давом эттиришга рухсат беришганини айтганлар.\n«Буларнинг барчасини ёдда тутишимиз керак», деди фамилияси сир қолишини истаган 26 яшар талаба Анастасия.\n«Расмий манбаларда бу давр ҳақида маълумот топиш мушкул», деди у. «Энди буларнинг барчаси тадбирни ташкиллаштирган «Мемориал» гуруҳидаги ходимлар фаолиятига боғлиқ.»\n«Ҳукумат томонидан қурбонлар хотираси ёд этиш учун етарлича ҳаракат қилинмаяпти», деди баъзи қурбонларнинг исм-шарифлари ўқилганда ҳаяжонга тушган 88 яшар Мариа Сахарова.\nВТСИОМ ижтимоий сўров маркази томонидан шу ойда чоп этилган маълумотларга кўра, 18-24 яшар россияликларнинг деярли ярми Сталин даври қатағонларидан бехабар эканликларини айтганлар.\nРоссияда инсон ҳуқуқларининг бузилиши ҳақида хабар бериб турадиган «Мемориал» ташкилоти сўнгги йилларда кучли босим остида қолмоқда.\n2016 йилда ҳукумат 2012 йилда кучга кирган қарор асосида «Мемориал» ташкилотини «хорижий идора» деб номлади. Унга кўра, «сиёсий» фаолият юритаётган ва халқаро миқёсда молиялаштириладиган гуруҳлар ҳар уч ойда молиявий ҳисобот топширишлари зарур.\nСобиқ Совет иттифоқининг тобора кўрпоқ мамлакатлари террорчи Сталиннинг қатағонларини қораламоқда\nЯхши. Қатағонлар русларнинг бошига тушса, кўрамиз қандай ашула айтишаркин.\nHa, 40 ming qirgʻiz qatagʻonlarga uchragan, 137 kishi otib oʻldirilgan, lekin bizda, Qirgʻizistonda 1917-yilda bolsheviklarning hukumat tepasiga kelganini ijobiy baholashadi va ular eng avvalo, podshohlik mustamlakasining zulmidan ozod qilganlar sifatida koʻriladi. Hech kim, hech qachon bu fikrni oʻzgartira olmaydi, chunki xalq xotirasi tirik, ishchi-dehqonlarning Qizil Armiyasi safiga esa ming-minglab etnik qirgʻizlar qoʻshilgan, odamlar ortlariga qaramay bolsheviklarga ergashgan, va eng asosiysi, Oktabr revolutsiyasidan soʻng 20 yilga yaqin vaqt oʻtib, kommunistlar oʻz vaʼdalarining ustidan chiqqanlar va oz sonli qirgʻizlarga suveren sovet respublikasi maqomini berganlar. Bunda Pishpekdan chiqqan M.V. Frunzening obroʻsi ham katta rol oʻynagan, uning otasi tub aholi orasida katta ehtiromga ega odam boʻlgan. Shu sababli siz amerikaliklarga bu mavzuni kavlashtirish hech qanday naf olib kelmaydi, u avval-boshidanoq muvaffaqiyatsizlikka mahkum. Jugashvili ham ajib bir nusxa edi, lekin u kabilarning doim oʻz muxlislari boʻladi, bu yerda gap Kreml tashviqoti haqida emas, balki uning moddiy boyliklarga nisbatan befarq boʻlganida, u millionlarni oʻmarmadi va oʻzidan keyin ogʻirlangan mol-mulk qoldirib ketmadi, hozirgi kundagi, xususan, postsovet hududidagi hukmdorlardan farqli oʻlaroq! Qoʻshnilarimizga kelsak, bir narsaga aniqlik kiritishni unutganga oʻxshaysizlar, 20-yillarda davlat apparatini mahalliylashtirish jarayoni olib borilgan va ularning yarmi mahalliy tub aholi vakillaridan iborat edi. Hamma narsada FSBning izini qidirish kulgili.\nЭй Худо, қаёққа қараб кетяпмиз ўзи?.. Эслаш учун топган мавзуларини қаранг... Ҳозир яшаб турибмиз, ҳаммаси яхши, дўстмиз!\nНКВД катта тузилма бўлган. Невский пятачок ҳақида ўқиб кўринг. Брест қалъаси (НКВДнинг бутун бошли бир полки ҳалок бўлган, оддий аскардан тортиб қўмондонгача). Барча чегарачилар НКВД таркибида эди. Яна бир марта айтаман: ўз ишингиз билан шуғулланинг. Ҳаммани янги йил билан ва ишларда омад.\nЎтмишда бўлган нарсани нега чайнайверасизлар. Буни ҳеч ким аниқ билмайди. Бугунги кунда нима бўлаётгани муҳимроқ. Ўтмиш ҳақида мақола ёзувчилар, ўзлари бу ҳақда ҳеч нарсани билмайдилар. Кимнингдир буюрмасини бажаришяпти холос. Ҳаммаси пулни деб. Ҳозирги кундан чалғитиш учун\nРоссия нацизм ва фашизм йўлини танлади\nМиллатчилик ёмон нарса. Бахтга қарши Россияда у бор. Миллатчилик доим нацизм билан ёнма-ён юради\nРоссия қанчалик уринмасин, сталинизм ва СССР жиноятларини яшириб бўлмайди. Ҳаммаси учун жавоб беришга тўғри келади!\nХатолар учун узр. Мақолаларга ёзилган фикрларни ўқиб хаёлимга фақат бир нарса келади. Фойдали иш билан шуғулланинг. Сариқ матбуотни ўқиманг. Ҳаммага омад.\nАгар ўша вақтда бошқача сиёсат бўлганида, 90-йиллар анча эрта келган бўлар эди. Ҳозир либераллар чиқиб олиб, Сталин репрессиялари ҳақида сайраб ётишибди. Одамлар уни деб, «Ватан учун! Сталин учун!» дея муқаррар ўлим ва душманга қарши чиқа оладиган бирор бошқа одам борми яна?\nАгар ўша вақтда Сталиннинг ўрнига қандайдир Немцов ва унга ўхшаганлар бўлганида, сизлар ва 15 мамлакат миллатлари мавжуд бўлар эдингизми? Ҳа, Сталин ошириб ҳам юборгандир, аммо ўшанда бундан бошқа йўл бормиди?\nСталин ўз пешобига кўмилиб ўлим топди ва муносиб жазо олди.\nЎзинг ҳам пешобингга кўмилиб ўласан, бу физиология!\nЎзингга ҳам шу\nҚанақасига миллионлаб? Архив маълумотларига кўра, Сталиннинг бутун ҳукмронлиги давомида бир миллиондан камроқ одам судланган.\nБўлиши мумкинмас! Битта республикадан миллионта бўлса керак\nЛенин-Сталин-Гитлер-Маркс-Энгельс – ҳаммаси бир жойдан чиққан.\nОсиё ва Россияга қарши террорни Ельцин тўхтатиб турди, Путин эса барини қайта тиклади, қотилликларни, геноцидни, Осиё ва русларга қарши фитналарни. Гитлер ва Сталин Путиннинг олдида мактаб ўқувчисидек гап\nЭтикдўзнинг ўғли дўзахда ёнсин\nПутин ўзининг ўғри, қонли тузумига қарши бўлганларни йўқ қилиш мақсадида Сталинни оқлашга уринмоқда\nБу америкосларнинг бемаъни веб-сайти ўзининг алаҳсираши билан яна бир бор кулгимни қистатди\nШундай уйдирмага ишонадиган аҳмоқлар ҳам бор эканми? Ёки пиндослар Марказий Осиёда аҳмоқлар яшайди деб ўйлайдими?\nУлар жим... ҳеч нарса дея олмайдилар. Тарихни билмайдилар, на ўзлариникини, на жаҳонникини ))\nСохта хабар тарқатувчи Америка нашри, нима учун Қизил армия келишидан аввал отиб ўлдирилган, «Клоога» концентрация лагеридаги маҳбуслар жасадларининг суратини қўйгансан. Жасадлар ёқиш учун махсус пирамидаларга йиғилган. Эстония бош округи. Остланд рейхскомиссариати. Учинчи рейх. 1944 йил. Бу суратни қўйиб уларни СТАЛИН қурбонлари деб атамоқдасан. Бу бўҳтончи сайтга ИШОНМАНГЛАР ОДАМЛАР.\nУндай бўлса, унинг ҳумкронлиги даврида озиқ-овқат маҳсулотлари қимматлашиш ўрнига арзонлашганини қандай тушунтириш керак?\nҲеч нима арзонлашмаган. Очлик даври бўлган, холос\nАгар аждодларинг очликдан ўлган бўлса, сен қандай дунёга келдинг экан? Америкосларнинг нажасидан ўсиб чиқдингми ёки.


17 апрел 2021, Тошкент вақти: 21:35\nАндижонлик 36 яшар Жасурбек Ҳамроқуловнинг милиция ходими томонидан калтакланиши юзасидан вилоят Ички ишлар бошқармаси 3 февралда навбатдаги хизмат текширувини бошлади.\nЖабрланувчидан олинган бу маълумотни ИИБ масъул ходими Озодликка тасдиқлади. Жасурбек Ҳамроқулов ўтган йилнинг сентябрида шаҳар ИИБ ходимлари томонидан калтакланган эди.\nАйни пайтда Хатирчи туманилик (Навоий вилояти) Облақул Тўраев Самарқанд прокуратураси ходимлари томонидан қийноққа солинганини билдирди. Самарқанд вилоят прокуратураси бу борада Озодлик сўровига жавоб бермади.\n"Эзгулик" ҳуқуқ ҳимояси ташкилоти раиси Абдураҳмон Ташановга кўра, Шавкат Мирзиёев ҳокимиятга келган биринчи йилда қийноқлар кўрсаткичи пасайгани сезилган, лекин айни пайтга келиб қийноққа солиш ҳолатлари яна кўпая бошлади.\nАндижонлик ўзини калтаклаган ички ишлар ходимига нисбатан иккинчи хизмат текшируви ўтказилишига эришди\nЖасурбек Ҳамроқуловнинг айтишича, ички ишлар ходими Сардор (фамилияси номаълум) уни 2019 йилнинг 11 сентябрида Андижон шаҳар 6-сонли Ички ишлар бўлинмаси биносида калтаклаган.\nЖасурбекнинг айтишича, ўша куни у «Камелот» кафесида бир одам билан жанжаллашиб қолган, бу воқеа устига келган милиция ходимлари уни бўлимга олиб кетган. Унинг калтакланиши воқеаси бўлимдаги видеокамера тасвирига тушиб қолган.\nЖабрланувчи Озодликка тақдим қилган видеода ички ишлар ходими формасидаги шахс икки нафар формали ҳамкасби ва уч нафар фуқаролик кийимидаги одам гувоҳ бўлиб турган бир пайтда ёши 35 лардаги бир йигитни калтаклаётганини кўриш мумкин.\nОрадан бир оз ўтгач, ички ишлар ходимнинг ҳамкасблари ва фуқаролик кийимидаги одамлар уларни ажратиб олишга ҳаракат бошлайдилар. Аммо ички ишлар ходими чангалидан ажратиб олинган йигит ерга йиқилиб тушади ва анча вақтгача ўзига кела олмай ётиб қолади.\nВидеода, шундан сўнг, ички ишлар формасидаги бир ходим стул олиб келгани ва унга йигитни кўтариб ўтқизганлари, аммо у ҳанузгача ўзига келмагани ҳам акс этган. Шу билан видео якунланади.\nАйтишича, видеода калтаклангани акс этган йигит Жасурбек Ҳамроқуловдир. Унинг айтишича, 2019 йилда ўтказилган хизмат текшируви ҳеч қандай натижасиз тугаган. Шундан сўнг Ҳамроқулов 8 январь куни Республика ДХХга, Бош прокуратурага ва Андижон вилоят Ички ишлар бошқармасига хизмат текшируви ўтказишни сўраб мурожаат қилган.\nЖасурбек Ҳамроқуловнинг айтишича, айни пайтда унинг калтакланиши билан боғлиқ бўлган айрим ҳужжатлар, жумладан, калтакланганидан сўнг вилоят касалхонасида 10 кун даволанган вақтдаги ҳужжатлари йўқолган:\n“Урмаганман қовурғасига деб тан олмаган эди. Аммо мен рентгенга тушган жойимдан ҳақиқатан ҳам қовурғам сингани тўғрисидаги қоғозни олдим. Мени бўлимдан тез тиббий ёрдам олиб кетган эди ўшанда. Шундан сўнг вилоят шифохонасидан кўрикдан ўтганман. Випискаларимни прокуратура расмий хат билан вилоят касалхонасидан олибди. Мен бориб олай десам, прокуратура олиб кетган, дейишди. Аммо бу ҳужжатлар прокуратурада делонинг ичида ҳам йўқ, касалхонада ҳам йўқ, қаерга қўйишганини билмайман”.\nАндижон вилоят Ички ишлар бошқармасининг масъул ходими Озодлик билан суҳбатда Сардор исмли милиция ходимига нисбатан қайта хизмат текшируви бошланганини тасдиқлади, аммо бошқа тафсилотларни айтмади.\nОзодлик Сардор исмли ички ишлар ходими билан боғланишга ҳаракат қилди. Аммо у телефонини кўтармади.\nХатирчилик Облақул Тўраев Бош прокурорга қийноққа солингани ҳақида хат ёзди\nХатирчи туман Тасмачи қишлоғда яшовчи Облақул Тўраев ўзининг Самарқанд вилоят прокуратураси ходимлари томонидан қийноққа солингани юзасидан 2 февраль куни Ўзбекистон Бош прокурорига очиқ хат билан мурожаат қилди.\nОблақул Тўраевнинг айтишича, у Самарқанд вилоят прокуратураси қошидаги Валюта ва жиноий даромадларни легаллаштиришга қарши кураш департаменти ходимлари томонидан қийноққа солинган:\n“Департамент ходимлари 27 январь куни ўласи қилиб дўппослашди. Ичим эзилган, танамда жароҳат излари ҳали ҳам турибди. Ўшандан бери қон сийяпман. Самарқанддаги шифохоналар қабул қилмаяпти, бошқа жойга боришга пулим йўқ”.\nОблақул Тўраевнинг Озодлик билан суҳбатда айтишича, унинг бозорда майиз сотиш билан тирикчилик қиладиган таниши 70 миллион сўмни долларга айирбошлаши керак бўлган. У катта пул бўлганлиги учун Облақул Тўраевдан пул айирбошлаш пайтида бирга бўлишни илтимос қилган.\nУлар доллар сотиб олиш учун Ҳатирчи туманидан Каттақўрғон туманига келишган ва бу ерда бир "валютачи"дан доллар олишган.\nШу пайтда Самарқанд вилоят прокуратураси қошидаги Валюта ва жиноий даромадларни легаллаштиришга қарши кураш департаменти рейд ўтказиб, уларни қўлга олган.\nНоқонуний равишда валюта айирбошлашда гумонланганларнинг барчаси Самарқандга олиб борилиб, сўроқ қилинган.\nСўроқлар давомида ходимлар томонидан қийноққа солинганини айтаётган Тўраевнинг адвокати Умид Давлатов унинг танасида қийноқ излари ҳамон сақланиб қолгани, бу масалада мустақил суд тиббий экспертизаси ўтказиш учун адвокатлик сўровномаси киритаётганини айтди:\n“Ҳозирда Тўраев иши бўйича экспертиза талаб қиляпмиз. Ҳатто бирор қилмишда расман айбланмаган фуқарони қийноққа солган зўравон ходимлар жавобгар бўлиши лозим. Афсуски, Чироқчидаги сўнгги қийноқлар ҳолати биз адокатларни ҳам шокка туширди”.\nОблақул Тўраев ўзини қийноққа солганлар қаторида Департаментнинг Зафар, Санъат ва Аваз исмли уч ходимини тилга олди. У қийноққа солинганидан ташқари чўнтагидаги 500 минг сўм пули ҳам ходимлар томонидан тортиб олинганини иддао қилди.\nСамарқанд вилоят прокуратураси мазкур ишга оид Озодлик сўровини изоҳсиз қолдирди.\nЭксперт: Чироқчи Ички ишлар бўлимидан яқинда жасад чиқди\nТошкентдаги “Эзгулик” инсон ҳуқуқларини ҳимоя қилиш ташкилоти раиси Абдураҳмон Ташанов Ўзбекистондаги қийноқлар тўғрисида халқаро ташкилотларга ҳукумат ҳисоботларига муқобил ҳисоботлар муаллифларидан бири. Унинг айтишича, Шавкат Мирзиёев ҳокимиятга келган дастлабки йилда қийноқлар озайгани қайд этилган, аммо орадан бир йил ўтгач бу масала янада долзарблаша бошлаган:\n- Мирзиёев ҳокимиятга келганида қийноқларга қарши популистик қадамлар бўлди, фармонлар чиқарилди. Ўша пайтда қийноқлар темпи бир оз пасайгандай бўлди. Афсуски, шу кунларга келиб, мен шу кунлар деганда сўнгги 3-4 ойни назарда тутаяпман, қийноқлар масаласи яна авж олди. Бунинг объектив ва субъектив томонлари бор. Объектив сабаби, қонунларнинг мукаммал ишланмаётгани, бундан ташқари ҳукумат қамоқхоналарга видеокамералар қўйгани тўғрисида ҳисобот бермоқда. Аслида,бу ислоҳотлар ҳали жойлардаги тергов изоляторларигача етиб боргани йўқ. Субъектив томони - терговчиларнинг профессионал малакасизлиги. Тергов ҳаракатларини билмаслиги, терговни зўравонликка асосланган ҳолда олиб боришидир.\nТашановга кўра, қийноқлар систематик тус олганини Чироқчи туман Ички ишлар бўлимидан уч нафар одамнинг жасади чиққани ҳам мисол бўла олади.\n- Чироқчи туманидаги сўнгги воқеа жамоатчиликни ларзага солди. Лекин бундан аввал Чироқчи туман жиноят қидирув бўлимида бундан ташқари яна икки одам уриб ўлдирилгани тўғрисида жамоатчиликка маълум қилганман. Масалан, 2012 йилнинг ноябрида 30 ёшли Алимардон Бердиқулов, 2013 йилнинг июнида 32 ёшли Ҳусниддин Оққўзиев жиноят қидирув бўлимига олиб келинганидан бир неча соат ўтгач, жасадлари қариндошларига берилган. Битта туман ички ишлар бўлимининг жиноят қидирув бўлимидан уч нафар одамнинг жасади чиққани, қийноқлар ҳалигача системали равишда давом этаётганининг белгисидир, - деди ҳуқуқ фаоли.\nОзодлик радиоси 27 январь куни Қашқадарё вилояти Чироқчи туманида 23 январь куни мол ўғирлаганликда гумонланиб қўлга олинган 32 ёшли эркак бўлимга етказилганидан сўнг ўша ерда жон бергани ҳақида хабар берганди. Абдураҳмон Ташанов “сўнгги воқеа” деганда мана шу ҳодисани назарда тутди.\nМазкур ҳодиса ортидан ИИБнинг камида икки нафар ходимига нисбатан Ўзбекистон Жиноят кодексининг 206-моддаси (Ҳокимият ёки мансаб ваколати доирасидан четга чиқиш) бўйича жиноят иши очилган.


“Invest in Khorezm” халқаро инвестиция форуми хоразмлик тадбиркорлар учун катта имконият эшигини очди | O'zLiDeP\n“Invest in Khorezm” халқаро инвестиция форуми хоразмлик тадбиркорлар учун катта имконият эшигини очди\nХоразм вилоятида биринчи марта ўтказилган “Invest in Khorezm” халқаро инвестиция форумида Хитой, Россия, Франция, Саудия Арабистони, Малайзия, Озарбайжон, Баҳрайн, Туркманистон каби дунёнинг 20 дан ортиқ давлатидан 100 дан зиёд компания вакиллари иштирок этди. Шунингдек, форумда БМТ Тараққиёт дастурининг Ўзбекистондаги ваколатхонаси ва Европа тикланиш ва тараққиёт банки вакиллари, маҳаллий тадбиркорлар ҳам қатнашди.\nХалқаро анжуманда қуёшли ўлкамизда замонавий иссиқхоналар, интенсив боғларни янада кўпайтириш, логистика марказларини қуриш, деҳқончилик, чорвачилик, балиқчилик ва шу каби соҳаларда кластерларни хорижий тадбиркорлар билан биргаликда ташкил этиш, қадим Хивамиз, воҳамизнинг туризм салоҳиятини янада оширишга хоразмлик тадбиркорлар доимо тайёр эканликларини билдирди.\nҚишлоқ хўжалиги, саноат, туризм, ижтимоий соҳа йўналишларида 100 дан ортиқ истиқболли лойиҳалар тақдимоти, ҳудуддаги корхоналар ва кичик бизнес субъектлари томонидан ишлаб чиқарилаётган турли маҳсулотлар ярмаркаси эса форум иштирокчиларида катта қизиқиш уйғотди. Мазкур ярмаркада қатнашаётган тадбиркорларнинг катта қисмини O‘zLiDeP фаоллари ташкил этди.\n- Ушбу кўргазмага ўзимизда ишлаб чиқарилаётган гўшт ва гўшт маҳсулотлари, сараланиб қадоқланган маккажўхори, томат пастаси, қадоқланган бодринг ва аччиқ мурч каби маҳсулотларимиз билан қатнашдик, - дейди “Элита чорванасл” МЧЖ раҳбари, O‘zLiDeP фаоли А.Рўзметов. – Форум доирасида арабистонлик тадбиркорлар билан томат пастасини экспорт қилиш бўйича келишувга эришдик. Келгусида ҳамкорликда ишлашни йўлга қўйишни мақсад қилганмиз. Маҳаллий тадбиркорлар билан ҳам гўшт ва гўшт маҳсулотларимизни сотишда ҳамкорлик қилишга келишиб олдик.\n- Бўлиб ўтган мазкур форум менда катта таасурот қолдирди, - дейди “Соёт автомабилчи” МЧЖ раҳбари, Хива туман Кенгашидаги O‘zLiDeP депутатлик гуруҳи аъзоси Машариф Бекчанов. – Ўзимиз ишлаб чиқараётган маҳсулотларимизни хорижлик меҳмонларимизга кўрсатдик, уларга мазаси ва сифати ҳам маъқул келди. Шунингдек, ўзлари ишлаб чиқарилаётган шу каби маҳсулотлар борасида бизларга қизиқарли маълумотлар берди. Ўзаро тажриба алмашиш майдонига айланган мазкур форумда кўплаб чет эллик тадбиркорлар билан дўстлашдик. Бизни ҳам ўз юртларига таклиф қилдилар.\nФорум доирасида иштирокчилар шунингдек, вилоятдаги йирик корхоналар, савдо, туристик ва қишлоқ хўжалиги объектларида бўлиб, уларнинг фаолияти билан ҳам танишдилар. “Хоразмга инвестиция киритинг” шиори остидаги халқаро инвестиция форуми хорижий давлатлар билан вилоятимиз ўртасида савдо-иқтисодий, сармоявий алоқаларни ривожлантириш учун кенг имкониятлар очди. Форум доирасида кўплаб ўзаро манфаатли келишувларга эришилди.


ЎзА - Спорт мактабининг янги стадиони\n12.01.2016 13:12 Болалар спорти\nСпорт мактабининг янги стадиони\nНаманган вилояти Наманган тумани марказий стадиони кенг кўламли таъмирлаш ишларидан кейин замонавий қиёфа касб этди.\nСтадионнинг очилиш маросимида давлат ва жамоат ташкилотлари вакиллари, спортчилар, меҳнат фахрийлари, ёшлар ҳамда оммавий ахборот воситалари ходимлари иштирок этди.\nПрезидентимиз раҳнамолигида ёш авлод камолотига қаратилаётган доимий эътибор уларнинг замонавий таълим-тарбия олиши, спорт билан шуғулланиши, истеъдод ва салоҳиятини намоён этиши, орзу-интилишларини рўёбга чиқаришида юксак самаралар бераётгани алоҳида таъкидланди.\n– Болалар спортини ривожлантириш, спорт иншоотларининг моддий-техник базасини мустаҳкамлаш борасида амалга оширилаётган изчил ишлар навқирон авлоднинг спортга қизиқиши тобора ортиб боришида муҳим омил бўлмоқда, – дейди Ўзбекистон Болалар спортини ривожлантириш жамғармаси Наманган тумани вакили Нарзулло Раҳимов. – Жамғарма ташкил этилганидан буён туманда 14 замонавий болалар спорти иншооти барпо этилди. Уларда 5 мингдан зиёд ўғил-қиз ўзлари қизиққан спорт тури билан мунтазам шуғулланмоқда.\nЎзбекистон Болалар спортини ривожлантириш жамғармаси томонидан 1 миллиард 360 миллион сўмдан зиёд маблағ эвазига таъмирланган стадион тумандаги 9-болалар ва ўсмирлар спорт мактабига берилди. Стадионда футбол, волейбол, баскетбол, узунликка сакраш каби спортнинг ўн саккиз тури билан шуғулланиш имконияти мавжуд. Ювиниш, кийиниш, тиббий хизмат кўрсатиш хоналари, мураббийлар учун ўқув-услубий синф хонаси барча жиҳозлар билан таъминланган.


Qalampir.uz - Бурак Ўзчивит қўшниларининг арз-додидан кейин машиналарини сотишга қарор қилди\n15:30, 23.06.2018 Шоу-бизнес\nХўш, таниқли санъаткорлар оиласи ва уларнинг қўшнилари орасида нима учун зиддият келиб чиқди.\nТуркиялик актёр Бурак Ўзчивит ва рафиқаси Фаҳрия Эвжанга қарши қўшнилар исён кўтаришди. Яхшиямки, улар “Бўлди! Сизларнинг айтганларингиз қиламиз”, дея ваъдаларининг устида чиққани. Акс ҳолда бошлари балога қоларди.\nХўш, таниқли санъаткорлар оиласи ва уларнинг қўшнилари орасида нима учун зиддият келиб чиқди. Гап шундаки, юлдуз оила Истанбулнинг Ажаркент мавзесида истиқомат қилишади. Ҳовлиси катта жойни эгаллаганига қарамай, уларга тегишли машиналарнинг ҳаммаси уйига сиғмайди. Чунки, Бурак Ўзчивит ва Фаҳрия Эвжаннинг бир ёки икки эмас, нақд олтита автмобили бор.\nКўп ҳоллада улар қўлланган машиналар уйга сиғмаганидан ташқарига – автопаркнинг қўшниларига тегишли ҳудудига қўйишарди. Бу эса албатта, қўшниларига ёқмаган. Ахир, уларнинг ҳам бир-иккитадан автомобили бор. Улар таниқли санъаткорларнинг бу “қилиғи” натижасида машиналарини кўча четларига қўйишга мажбур бўлишган.\nОхири, уларнинг сабр косаси тўлиб, Бурак ва Фаҳрияга ўзларининг талабини айтишди. Қўшниларини самимий кутиб олган юлдуз оила, уларга шу пайтгача озор берганликлари учун узр сўрашди. Кейин эса Бурак Ўзчивит гаражидаги автомобиллардан иккитасини сотишга қарор қилди.\nШуни алоҳида таъкидлаш жоизки, Бурак ва Фаҳриянинг автомобиллари коллекциясида 6 та машина бор. Бурак оиласи билан узоқларга сайрга чиққанда “Жип” маркали BMW 5.20 автомобилидан фойдаланади. Бундан ташқари, унда яна cabrio BMW, Range Rover бор.\nТурмуш ўртоғи Фаҳрия Эвжан номига эса 2 та BMW X1 ва Mercedes Vito автомобиллари расмийлаштирилган. Уларга тегишли автомобилларнинг умумий нархи 2 миллион доллардан ортиққа баҳоланган.\nҚўшниларига озор бермаслик, улар ҳам ўзи сингари жамиятнинг тенг ҳуқуқли аъзоси эканлигини ҳис қилган Бурак Ўзчивит ўзининг Range Roverи ҳамда аёлининг BMW X1 ни сотмоқчи.\nТеглар:Бурак Ўзчивит Фаҳрия Эвжан\nЎзбекистонда Халқаро Олимпия куни қандай нишонланяпти?\nБурак Ўзчивит Ўзбекистонда намойиш этилаётган тарихий сериалда бош ролни ижро этади\n13:02, 23.10.2018 8 537\n10:29, 14.06.2018 26 954\n17:48, 24.05.2018 12 615\nБурак Ўзчивит Инна билан юрибди. Рафиқаси эса рашқдан ёнмоқда\n18:08, 26.03.2018 19 854\nБурак Ўзчивит қаерларда юрибди?\n13:51, 22.03.2018 13 715


Жумладан, бугунги кунда “Ўзқурилишматериаллари” акциядорлик компанияси тизимида 104 та корхона ва ташкилот мавжуд бўлиб, шундан 82 таси ишлаб чиқариш, 8 таси савдо, 14 таси эса қурилиш фаолияти билан шуғулланади.\nМаълумки, бир неча йиллардан буён республикамиз ялпи ички маҳсулотида кетма-кет юқори ўсиш суръатлари таъминланаяпти. Бунда қурилиш саноатининг ҳам алоҳида ўрни бор, албатта. Ўтган йили компания тизимидаги корхоналар томонидан 2,2 триллион сўмлик маҳсулот ишлаб чиқарилгани, жорий йилда эса мазкур кўрсаткични 2,6 триллион сўмга етказиш мўлжалланаётгани шундан далолат беради.\nБундан ташқари, бу йил импорт ҳажмини қисқартириш ҳисобига 37 миллиард сўмлик қурилиш материаллари тайёрлаш борасида изчил саъй-ҳаракатлар олиб борилаётир. Шу каби маҳаллийлаштириш лойиҳалари эвазига ишлаб чиқариш субъектларида 11,5 миллион АҚШ доллари миқдорида маблағ тежаб қолиниши кутилаётгани диққатга сазовордир.\nТизимда инвестицияларни жалб этиш борасида ҳам муайян чора-тадбирлар амалга оширилмоқда. Масалан, бултур ушбу йўналишда 53,3 миллион долларлик юмуш бажарилган бўлса, жорий йилги Инвестиция дастури доирасида 69,4 миллион доллар жалб этилади. Эътиборлиси, ўтган тўққиз ой ичида мазкур сармояларнинг 58,4 миллион доллари ўзлаштирилди.\nТаъкидлаш жоизки, сўнгги йилларда юртимизда бунёдкорлик ишларининг кўлами тобора кенгаймоқда. Бу жараён, айниқса, 2009 йилда Ўзбекистон Республикаси Биринчи Президенти Ислом Каримов ташаббуси билан қишлоқ жойларда намунавий лойиҳалар асосида тураржойлар қурила бошланиши туфайли сифат жиҳатидан янги босқичга кўтарилди. Бинобарин, ушбу ғоя орқали нафақат қишлоқ аҳли замонавий уйларга эга бўлди, балки ҳудудлар қиёфаси замонавийлашиб, аҳоли турмуши янада фаровонлашди. Ўтган вақт мобайнида 69 минг 557 та ана шундай уйлар барпо этилиб, 83,5 мингдан ортиқ оиланинг яшаш шароити яхшиланди.\nЭндиликда уйлар ёнида қурилган минглаб сервис ва маиший хизмат кўрсатиш объектларида аҳолига тезкор ҳамда сифатли хизмат кўрсатилаётир.\nЎзбекистон Республикаси Президентининг шу йил 21 октябрда “2017 — 2021 йилларда қишлоқ жойларда янгиланган намунавий лойиҳалар бўйича арзон уй-жойлар қуриш дастури тўғрисида”ги қарори қабул қилингани бу йўналишдаги бунёдкорлик ишлари бундан кейин ҳам изчил давом эттирилишини, қишлоқ аҳолисининг ҳаёт тарзи давлатимизнинг доимий эътиборида эканлигини яна бир карра тасдиқлади.\nАлбатта, бундай улкан саъй-ҳаракатлар қурилиш маҳсулотларига бўлган талаб ва эҳтиёжни оширади. Шундан келиб чиқиб, компания тизимидаги корхоналарда замонавий қурилишбоп материалларнинг янги турларини ишлаб чиқаришни ўзлаштиришга алоҳида эътибор қаратилаяпти. Пировардида охирги йилларда уларда 30 турдан ортиқ янги қурилиш маҳсулотлари тайёрлаш йўлга қўйилди.\nТизим корхоналари фаолияти ривожи, улар ўртасидаги кооперация алоқалари янада мустаҳкамланишида анъанавий тарзда ўтказиб келинаётган Халқаро саноат ярмаркаси ва Кооперация биржасининг аҳамияти юқори бўлмоқда. Ўтган йилги форумда компания бўйича маҳсулот етказиб бериш ҳамда хизмат кўрсатиш юзасидан 195,1 миллиард сўмлик (шундан 98 миллиард сўмлиги кичик бизнес ва хусусий тадбиркорлик субъектлари билан) 270 та шартнома тузилгани, жорий йилда эса бу кўрсаткични 240 миллиард сўмликка етказиш мўлжалланаётгани фикримиз тасдиғидир.\n— Тадбиркорликни 1997 йилда бир турдаги маҳсулот ишлаб чиқариш билан бошлаган эдик, — дейди пойтахтимиздаги “Vitech” хусусий корхонасининг савдо бўлими бошлиғи Ҳусан Муҳамедов. — Мамлакатимизда ишбилармонларга берилаётган имтиёз ва имкониятлар туфайли фаолиятимиз йил сайин кенгаймоқда. Яъни бугунги кунга келиб, маҳсулотларимиз тури 30 тага, ишчиларимиз сони эса 120 нафарга етди. Шунингдек, республикамизнинг барча ҳудудида дилерлик марказларимиз мавжуд.\nЭндиликда уйлар учун мўлжалланган электр сув иситиш радиаторлари, қуёш нури ёрдамида ишловчи сув иситиш коллекторларимизни аҳоли ва қурилиш-пудрат ташкилотларига сотаяпмиз. Газ ҳамда электр энергиясида ишловчи иситиш тизимини эса жорий йилдан бошлаб ишлаб чиқараяпмиз.\nЯрмарка иштирокчиларини ана шундай янги маҳсулотларимиз билан таништирмоқдамиз.\nХ Халқаро саноат ярмаркаси ва Кооперация биржаси ҳар галгидек, маҳсулотлар хилма-хиллиги билан қатнашчиларда катта таассурот қолдирмоқда. Бу ерда намойиш этилаётган маҳсулотлар замонавий ва халқаро стандартларга тўлиқ жавоб беради. Мисол учун, “Chirchiq qishloq хo‘jaligi тexnikasi zavodi” акциядорлик жамиятининг муҳандис-конструктори Бекзод Мусоқуловнинг айтишича, жорий йилги тадбирга улар олти хил қишлоқ хўжалиги техникалари қаторида, яна бир янги маҳсулот — боғ ораларига ишлов берувчи культиваторни ҳам олиб келишган. Ушбу техника боғдорчиликка ихтисослаштирилган фермер хўжаликлари учун, айниқса, фойдалидир.\nХ Халқаро саноат ярмаркаси ва Кооперация биржасининг иккинчи кунида, шунингдек, Ўзбекистон Республикаси Қишлоқ ва сув хўжалиги вазирлиги, “Ўзавтосаноат”, “Ўзавтойўл”, “Ўзмонтажмахсусқурилиш” акциядорлик компаниялари, “Ўзпахтасаноатэкспорт” холдинг компанияси, Қорақалпоғистон Республикаси, Қашқадарё, Сурхондарё вилоятлари тақдимотлари бўлиб ўтди.\nМазкур рукндаги бошқа мақолалар: « Иқтисодиётимизнинг юксак салоҳияти\tИнвестиция ва кенг имкониятлар иқтисодиёт тармоқлари равнақига хизмат қилмоқда »


Россияликлар Интернет орқали "прописка" қилдиради\nРоссиянинг "прописка"га оид янги қонуни меҳнат муҳожирлари оқимини камайтиришга қаратилгани айтилмоқда.\nРоссия Федерал миграция хизмати фуқароларнинг яшаш жойида қайдга туриш жараёнини соддалаштирмоқчи. Келаси йилдан бошлаб россияликлар мамлакатнинг истаган минтақасида Интернет орқали 3 кун ичида қайдга туриши мумкин. Расмийлар бундай чора билан ҳориждан келаётган мигрантлар оқимини камайтирмоқчи.\nРоссия Бош вазири Владимир Путин “РФ фуқароларини қайдга олиш ва қайддан чиқариш Қоидалари”га киритган ўзгаришларга кўра, 2011 йилнинг 1 январидан бошлаб бир йилдан уч йилгача бўлган муҳлатга қайдга туриш учун Миграция хизмати пунткларига мурожаат қилишнинг ҳожати қолмайди: эндиликда қайддан ўтиш учун Россия фуқароси Интернет ёки почта орқали шахсий маълумотларни жўнатиш кифоя қилади. Бу фуқароларнинг доимий ёки вақтинчалик яшаш жойи бўйича қайдга туриш жараёнини сезиларли даражада осонлаштиради.\nЛекин, дейди Россия Федерал миграция хизмати расмийси Екатерина Лобова Озодлик билан суҳбатда, паспортга муҳр қўйиш учун Миграция хизмати бўлимига ҳеч бўлмаганда бир маротаба келиб кетишга тўғри келади.\n- 1 январ куни жорий қилинадиган қоидаларга кўра, паспортга қайд муҳри қўйилиши учун ҳеч бўлмаганда бир марта миграция бўлимига келиб кетишингиз зарур бўлади. Энг асосийси, Россия фуқароси энди ўз маълумотларини махсус портал орқали бизга жўнатади ва 3 кундан кейин паспортига керакли муҳрни қўйдириб кетади. Шунингдек, биз келажакда Россияда умуман қайддан ўтиш процедурасини бекор қилиш ниятидамиз. Бу кетишда Россияда яқин келажакда умуман ички паспорт тизими бекор қилиниши мумкин, деди Россия Федерал миграция хизмати расмийси Екатерина Лобова.\nБош вазир Владимир Путин “мазкур либераллаштириш фуқароларга маъмурий масалаларни ҳал этишда кўмаклашади”, дея таъкидлади. Келаси йилдан бошлаб қайдга тураётган Россия фуқароси қайдга олингани ҳақидаги хабарни ҳам Интернет ёки почта орқали олиши кўзда тутилган.\nРоссия ҳукумати қайдга олиш тартибини соддалаштириш, “прописка” ва ички паспорт режимини келажакда бекор қилиш орқали россияликларнинг мамлакат бўйлаб ҳаракатланиш имконларини оширмоқчи. Бундан ташқари ҳорижжан келаётган меҳнат кучига бўлган эҳтиёжни бироз бўлса-да камайтириш мақсад қилинган, деди Миграция хизмати матбуот маркази раҳбари Константин Полторанин “Коммерсант” газетасига берган интервьюсида. Унинг сўзларига кўра, ички паспорт ўрнига шахсий пластик карточкалари жорий қилинади.\nСўнгги йилларда ишга лаёқатли аҳоли сонининг кескин камайиб кетиши ортидан Россияда чет-эл меҳнат муҳожирларига бўлган эҳтиёж ортиб бормоқда. Бундай хулосага келган “ОПОРА-Дружба” нодавлат ташкилоти ва Ижтимоий фикрни ўрганиш бўйича бутунроссия маркази (ВЦИОМ) ҳамкорликда ўтказган тадқиқот натижаларига кўра, 2020 йилга келиб Россиянинг меҳнат муҳожирларига бўлган ўртача йиллик эҳтиёжи 10 миллиондан 20 миллионгача одамни ташкил этади. Бугунги кунда эса Россиядаги меҳнат миграциясининг йиллик ҳажми 5-6 млн одамни ташкил этмоқда ва улардан чорак қисмигина қонунан расмийлаштирилган.\nШунингдек, ВЦИОМ 14 фоиз Россия корхоналарида чет-эл меҳнат кучидан фодаланилишини аниқлаган.\nМосквадаги “Сова” ахборот-таҳлил маркази директори, ҳуқуқ ҳимоячиси Александр Верховский Россияда ички қайдга олиш тизимининг соддалаштирилиши муҳожирларнинг Россияга кириб келишига тўсқинлик қила олишига шубҳа билдирди.\n- Тўғри, Россияда аҳолининг мобиллиги ошади, чунки қайдга туриш тизимининг енгиллаштирилиши айниқса россия фуқаролари учун катта қулайликлар яратади. Мен буни қўллаб-қувватлайман! Лекин саноати ўсиб бораётган Россия меҳнат муҳожирларига бўлган эҳтиёжини камайтириш учун аҳоли сонини ошириши керак ёки саноатини кескин модернизация қилиши керак. Россия бугун на унисига, на бунисига қодир... Тўғри, виза орқали меҳнат муҳожирлари оқимини чеклаш мумкин. Аммо Россия Марказий Осиё, хусусан Ўзбекистон билан визасиз режимни жорий қилмайди, чунки бу ҳол уни текин ишчи кучидан маҳрум этади, дейди Александр Верховский.\n“СОВА” раҳбари бугунги кунда ҳатто иш жойи миқдорига квота белгилаш тизими ўз самарасизлигини кўрсатиб бўлди, дея давом этади.\n- Гап шундаки, иш патентлари жорий қилиниши билан ҳатто квоталаш тизими ўз аҳамиятини йўқотди. Чунки энди меҳнат муҳожирлари патент билан ишламоқда. Текин ишчи кучидан фойдаланишга кўникиб қолган Россиянинг айрим хўжалик секторларида бирданига, битта-яримта қоида жорий қилиш билан, тартиб ўрнатиш жуда мушкул. Квоталаш коррупциялашган қатламни вужудга келтирди, холос. Фақат чекловлар орқали миграция масаласини ҳал этиб бўлмайди. Раҳбариятимиз бу ҳақиқатни бир кун эмас-бир кун тушунса керак, деб ўйлайман, дейди “СОВА” ахборот-таҳлил маркази директори, россиялик таниқли ҳуқуқ фаоли Александр Верховский.


Бугун Арсен Венгер «Бавария» бош мураббийи этиб тайинланиши кутилмоқда - Zamin.uz\n14:15 / 19.10.2018\nБугун, 19 октябрь куни франциялик мутахассис Арсен Венгер «Бавария» бош мураббийи этиб тайинланиши мумкин. Бу ҳақда Bild нашри хабар тарқатди деб ёзади Kun.uz.\nМанбанинг маълум қилишича, бугун Мюнхен клубида матбуот анжумани ташкил этилади ва унда жамоа бошқаруви раиси Карл-Хайнц Руменигге ва спорт директори Ҳасан Салиҳамидович иштирок этади. Тадбирда жамоа бош мураббийи Нико Ковач ўрнига 68 ёшли Арсен Венгер иш бошлаши ҳақида эълон қилиниши кутилмоқда.\nЭслатиб ўтамиз, «Арсенал»нинг собиқ устози шу ҳафта берган интервьюсида 1 январдан ишга қайтишини маълум қилганди:\n«Арсенал»да ўтказилган 22 йил эвазига менда улкан тажриба тўпланган. Ҳозирда менинг хизматларимга бутун дунёда талаб бор. Футбол ассоциацияларидан ҳам, терма жамоалардан ҳам. Айниқса Япониядан жиддий таклифлар бор.\nЎйлайманки, мен 1 январдан ишга қайтаман. Яхши дам олдим ва ишлашга тайёрман. Қаердами? Ҳозирча аниқ айта олмайман», — дея таъкидлаган эди Арсен Венгер.\nМаълумот учун, «Бавария»нинг амалдаги бош мураббийи Нико Ковач шу йилнинг апрель ойида Юпп Хайнкесс ўрнига жамоа бошқарувига келган, у билан 3 йиллик шартнома имзоланган эди. Немис мутахассисининг дебют баҳси Германия Суперкубоги учрашуви бўлган, унда мюнхенликлар «Франкфурт»ни 5:0 ҳисобида мағлуб этиб, соврин эгасига айланишган эди.\nОртда қолган вақт давомида Германия чемпиони Ковач қўл остида 11 ўйинда майдонга тушиб, 7 ғалаба, 2 дуранг ва 2 мағлубият қайд этди. Жамоа қарийб бир ойдан буён ғалаба қозона олмай келмоқда. 25 сентябрь куни «Аугсбург» билан дуранг (1:1) қайд этган «Бавария» орадан уч кун ўтиб «Ҳерта» майдонидан мағлубият билан қайтган эди (0:2). Шундан сўнг ЕЧЛдаги «Аякс» билан ўйин 1:1 ҳисоби билан якун топди, Бундеслигада энг асосий рақиб «Боруссия М»га «Алянц Арена»да йирик ҳисобда имконият бой берилди – 0:3. Умуман, клуб сўнгги тўрт муваффақиятсиз ўйиндан учтасини ўз майдонида ўтказган эди.\n«Бавария» Бундеслиганинг 7-туридан кейин 13 очко билан 6-ўринни эгаллаб турибди. Биринчи ўриндаги Менхенгладбахнинг «Боруссия» клуби 17 очкога эга. «Замин» янгиликларини «Вконтакти»да кузатиб боринг\n20-02-2019, 16:23, Спорт\nАрсен Венгер "Реал"нинг таклифини рад этгани маълум бўлди\n19-11-2018, 01:13, Спорт\nАрсен Венгер Милан мураббийи бўлишга розилик берди\n6-11-2018, 17:09, Спорт\nАрсен Венгер "Милан"да иш бошлаши мумкин\n27-10-2018, 14:14, Спорт\n23-07-2018, 09:30, Спорт\nАрсен Венгер: Билмадим, бу менинг «Арсенал» билан охирги ЕЧЛ ўйинимми ёки йўқ\n8-03-2017, 09:33, Спорт


Россияга қатновчи ўзбекистонлик ҳайдовчилар янги божхона тартибидан шикоят қилмоқда (видео)\n23:12 / 13.01.2020\nЎзбекистон ва Россия шаҳарлари ўртасида енгил автомобилда қатнайдиган ўнлаб ҳайдовчилар 13 январь куни Олий Мажлис Қонунчилик палатаси биноси олдида тўпланишди.\nKun.uz мухбирининг хабар беришича, республиканинг турли вилоятларидан келган ҳайдовчилар 1 январдан кучга кирган янги божхона тартибидан шикоят қилишмоқда.\n«Агар пулни тўламасанг, қора рўйхатга киритамиз. Кейин Ўзбекистондан чиқа олмайсан», деб дағдаға ҳам қилишади», – дея расмийларга илтимосномасини ўқиб берди йиғилганлардан бири.\nДавлат божхона қўмитаси Божхона тўловлари бошқармаси бош инспектори Илҳомжон Пардаев бир неча кун олдин шу масалада Kun.uz'га изоҳ берган эди.\n«Бу қарор моҳияти тўғри тушунилиши, нотўғри татбиқ қилинмаслиги керак.\nКўриниб турибдики, янги жорий этилган ягона божхона тўлови 2020 йил 1 январга қадар жисмоний шахслардан ундирилган тўловлардан пастроқ», – деганди божхона инспектори.\nДушанба куни парламент биноси олдида йиғилган ҳайдовчилар шикоят билан бошқа давлат ташкилотларига ҳам мурожаат қилиш ниятида эканликларини билдиришди.


Президент Каримов Латвияда нималарни гаплашади?\nПрезидент Ислом Каримовнинг Рига сафари 2005 йил Андижон воқеаларидан бери Европага қиладиган иккинчи ташрифи бўлади.\nЎзбекистон Президенти Ислом Каримов 16-17 октябр кунлари расмий ташриф билан Латвияга боради. Каримовнинг Латвия ташрифи кун тартиби асосан Афғонистондаги НАТО қўшинлари таъминоти ва 2014 йилдан кейин минтақадаги хавфсизлик масаласидан иборат бўлиши айтилмоқда. Европага камқатнов Каримовнинг Латвияга сафари бу мамлакатда Гулнора Каримова билан боғлиқ тергов давом этатган пайтга тўғри келмоқда.\nЎзбекистон президенти матбуот хизмати расмий сайтида берилган хабарномада, "Ислом Каримов 16-17 октябр кунлари латвиялик ҳамкасби Андрис Берзиньш таклифига биноан Латвияга давлат ташрифи билан боради", дейилади.\nЛекин, Латвия президенти матбуот котиби Оскар Волфс, Озодлик билан суҳбатда, бу хабарга тузатиш критиб, президент Каримовнинг ташрифи расмий мақомга эга бўлишини билдирди.\nЎзбекистон президенти матбуот хизмати Ислом Каримовнинг ташрифи давлат мақомига эга бўлиши ҳақида хабар тарқатди. Латвия расмийлари бу хабарни инкор қилди.\n- Бу расмий ташриф бўлади. Чунки ташрифга тайёргарлик кўриш жараёнида унинг баъзи жиҳатлари ўзгарди ва ташриф давлат мақомидан расмийга ўзгартирилди. Латвия дипломатик протоколига кўра, давлат ташрифи икки кун давом этиши ва учрашувлар иккита шаҳарда ўтиши керак. Президент Ислом Каримов ташрифининг асосий қисми эса эртага, бир кунгина бўлади холос, дейди Латвия президенти матбуот котиби.\nОскар Волфс ташрифнинг расмий мақомга эга бўлиши бир неча ой олдин маълум бўлгани ва Ўзбекистон расмийлари хато хабар бераётгани сабабларини билмаслигини ҳам қўшимча қилди.\nЛатвия президенти матбуот котиби Оскар Волфснинг айтишича, музокараларнинг асосий қисми Афғонистондаги НАТО қўшинлари таъминотида Ўзбекистон билан ҳамкорлик муҳокамасига қаратилади.\n- Мамлакатларимиз ўртасидаги алоқалардан ташқари, Ўзбекистон билан бутун Европа Иттифоқи ўртасидаги ҳамкорлик ва бу ҳамкорликда Латвиянинг ролига доир масалалар муҳокама қилинади. Хусусан, Афғонистондаги НАТО қўшинларига юкларни етказиш ҳамда савдо алоқаларида икки мамлакат биргаликда қандай ишларни амалга ошириши мумкинлигига доир масалалар кўтарилади. Келаси йили НАТОнинг Афғонистондаги миссияси ўзгаради ва келгусида бу транзит йўлининг роли ҳақида музокара қиламиз, деди Оскар Волфс.\nНАТО қўшинлари таъминотида асосий рол ўйнаётган Шимолий Таъминот тармоғи Болтиқ бўйи давлатларидан бошланиб, Россия, Қозоғистон ва Ўзбекистон ҳудуди орқали Афғонистонга кириб боради. Ҳозирда НАТО таъминотининг 80 фоизидан ортиқроғи Ўзбекистон ҳудудидан ўтказилади.\nАҚШ ва НАТО билан келишувларга кўра, Ўзбекистон орқали Афғонистонга ноҳарбий юклар олиб ўтилади холос. Лекин келаси йили НАТО қўшинларини Афғонистондан олиб чиқишда Ўзбекистон ҳудудидан транзит сифатида фойдаланиш тўғрисида ҳам дастлабки келишувларга эришилган. Бунинг эвазига НАТО давлатлари транзит ҳақидан ташқари Ўзбекистонга ҳарбий ускуналарнинг бир қисмини ташлаб кетишга розилик бергани ҳам айтилади.\nИслом Каримовнинг Рига сафари 2005 йил Андижон воқеаларидан бери Европага қиладиган иккинчи ташрифи бўлади. Ўзбекистон раҳбари 2011 йилда Брюсселга борган ва Еврокомиссия раиси Жозе Мануэл Баррозо ва НАТО Бош котиби Андерс Фог Расмуссен билан учрашган эди.\nЕвропага камқатнов бўлиб қолган Каримовнинг Рига сафари Латвияда унинг тўнғич қизи билан боғлиқ жиноий тергов давом этаётган пайтга тўғри келгани ҳам эътиборлидир.\nШвециянинг TeliaSonera ширкати Ўзбекистон мобил алоқа бозорига кириш учун Гулнора Каримовага 350 миллион АҚШ доллари миқдорида пора берганига доир иддаолар билан боғлиқ терговга Швециядан ташқари, Швейцария, Франция ва Латвия ҳуқуқ-тартибот идоралари ҳам аралашган.\nЕвропага камқатнов бўлиб қолган Каримовнинг Рига сафари Латвияда унинг тўнғич қизи Гулнора Каримова билан боғлиқ жиноий тергов давом этаётган пайтга тўғри келгани эътиборлидир.\nЛатвияда бу масалани ёритиб бораётган етакчи хабар агентликлардан бирининг мухбири Озодлик билан ўзаро суҳбатда, Ўзбекистон президенти ташрифи контекстида Гулнора Каримова билан боғлиқ жанжал масаласи яна диққат марказига чиқмоқда, дейди. “TeliaSonera Латвия мобил ва телекоммуникация бозорининг катта қисмини эгаллайди ва бу ширкатнинг авторитар давлатда коррупцион жанжалга аралашиб қолгани Латвия жамоатчилигини қизиқтириши табиийдир”, дейди исми сир қолиши шарти билан гапирган журналист.\nРигалик журналист Ислом Каримовнинг Ригага ташрифи давомида мазкур масала у ёки бу шаклда кўтарилишига шубҳа қилмайди.\nЛатвия Президенти Андрис Берзиньшнинг матбуот котиби Озодлик мухбирининг бу ҳақдаги саволига жавоб берар экан TeliaSonera билан боғлиқ тергов масаласи Латвия ва Ўзбекистон раҳбарлари учрашуви кун тартибида йўқ, президент Каримовнинг шу тобда Ригага келиши эса шунчаки тасодиф бўлиши мумкин, дея таъкидлади.\n- Кун тартибида бу масала йўқ. Айтганимдек, Ўзбекистон президентига таклифнома бир йил аввал юборилган. Шунинг учун бу шунчаки тасодиф бўлиши мумкин, деди Оскар Волфс.\nРига шаҳрига 16 октябр куни маҳаллий вақт билан кеч соат саккизларда етиб келиши кутилаётган президент Ислом Каримов расмий учрашувларни 17 октябр куни ўтказади.\nЛатвия президенти матбуот котибининг Озодликка айтишича, шу куни Ўзбекистон раҳбари латвиялик ҳамкасби Андрис Берзиньш ҳамда Латвия Бош вазири Валдис Домбровскис ва парламент раиси Солвита Аболтиня билан ҳам учрашади.